Avin hakatha libey mathindhaaboateh\nއަވިން ހަކަތަ ލިބޭ މަތިންދާބޯޓެއް\nއަވިން ހަކަތަ ހޯދައިގެން ދުއްވާގޮތަށް ތައްޔާރު ކުރި ފުރަތަމަ މަތިންދާބޯޓުގެ ޓެސްޓް ބުރުތައް ޖަހަން ފަށައިފި އެވެ. ސޯލަރ އިމްޕަލްސް2މިހާރު ވަނީ ޕެންސިލްވޭނިއާގެ ލީހައިވެލީ މަތިން ދަތުރުކޮށް ނިއުޔޯކްގެ ޖޭއެފްކޭ އެއާޕޯޓަށް ޖައްސާފައެވެ. މި ފުލައިޓް ވަނީ ޓުރާންސް އެމެރިކާ ހިސާބު ވަށާ ދަތުރުކޮށްފަ އެވެ. އަވިން ހަކަތަ ލިބޭ މި ފުލައިޓް މިހާރު ތައްޔާރު ވަމުން ދަނީ އެޓްލާންޓިކް ހުރަސް ކުރަން ށެވެ.\nމި ފުލައިޓް ކޮންޓްރޯލް ކުރަނީ ޕައިލެޓް އެންޑްރީ ބޯޝްބާގް އެވެ. ކަނޑު މަތިން ހުރަސް ކުރުމަށް އުނދަގޫ މިފްލައިޓް އަބޫ ދާބީ އިން ކަލާއެލޯ އަށް ވަނީ ދަތުރު ކޮށްފައެވެ. 2015 ވަނަ އަހަރު ސޯލާރ އިމްޕަލްސް ވަނީ ޓެސްޓް ކުރުމުގެ 8 ސްޓޭޖެއް ކަޑައްތު ކޮށްފައެވެ.\nސޯލަރ އިމްޕަލްސްގެ ބެޓެރީ ވަނީ އެ ސްޓޭޖުގައި ހަލާކުވެފައެވެ. އޭގެ ސަބަބުން ދަތުރު ނުކޮށް 10 މަސް މަރާމާތުގައި ބާއްވަން ޖެހުނެވެ.\nސޯލަރ އިމްޕަލްސްގެ ދަތުރު ފުރިހަމަ ވާނީ އަނބުރާ އަބޫ ދާބީއަށް ފުލައިޓް ޖެއްސުމުން ނެވެ.\nމި ފުލައިޓް ވަށައިގެން ވަނީ 17،000 ފޮޓޯވޮލްޓޭއިކް ސެލްސް އެވެ. މި ސެލްސް ތަކަކީ މި ބޯޓަށް ބާރުދޭ ކަރަންޓް މޮޓޮރ ތަކެކެވެ. އަދި މީގައި ލީތިއަމް ބެޓެރީސް ހުރެއެވެ. އަދި އިރުގެ ހަކަތަ ނުލިބޭ އިރު މި ބެޓެރީ ބޭނުން ކުރެއެވެ.


ކޯވިޑް-19 : މިއަދު ބަލި ޖެހުނު މީހުންނާއި ރަނގަޅުވި ޢަދަދު އެއްވަރު ކޯވިޑް-19 : މިއަދު ބަލި ޖެހުނު މީހުންނާއި ރަނގަޅުވި ޢަދަދު އެއްވަރު\nރާއްޖެއިން އިތުރު 48 މީހަކު ކޯވިޑް-19އަށް ޕޮޒިޓިވެ، 48 މީހަކު މި ބަލިން ރަނގަޅުވެއްޖެއެވެ.\nހޯމަ ދުވަހުގެ އިރުއޮއްސި 18:00 އިން ފެށިގެން ފާއިތުވި 24 ގަޑިއިރުގެ ތެރޭގައި ގްރޭޓަރ މާލޭ ސަރަޙައްދުން 47 މީހަކު ޕޮޒިޓިވްވެފައިވާއިރު، އަތޮޅުތަކުގެ ރަށްތަކާއި ރިސޯޓްތަކުން އެކަކު ވަނީ ޕޮޒިޓިވްވެފައެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން ޢާއްމުކޮށްފައިވާ އެންމެ ފަހުގެ މަޢުލޫމާތަށް ބަލާއިރު، އަލަށް ޕޮޒިޓިވްވި މީހުންގެ ތެރެއިން 28 މީހުންނަކީ ދިވެހިންނެވެ. ދެން ހިމެނެނީ 20 ބިދޭސީންނެވެ. މިއާއެކު މިހާތަނަށް ރާއްޖެއިން ޖުމްލަ 9818 މީހަކު ވަނީ ކޯވިޑް-19 އަށް ޕޮޒިވްވެފައެވެ.\nކޯވިޑް-19އަށް ޕޮޒިޓިވްވި މީހުންގެ ތެރެއިން އަލަށް ބަލިން ރަނގަޅުވެފައިވަނީ 48 މީހެކެވެ. އަދި މިހާތަނަށް ބަލިން ރަނގަޅުވި މީހުންގެ ޢަދަދު ވަނީ 8438 އަށް އަރާފައެވެ. ކޯވިޑް-19 ޖެހުނު މީހުންގެ ތެރެއިން 27 ދިވެހިންނާއި،7ބިދޭސީއަކު ހިމެނޭހެން މިހާތަނަށް ރާޢްޖެއިން 34 މީހަކު ވަނީ މި ބަލީގައި ނިޔާވެފައެވެ.\nރާއްޖޭގައި ކޯވިޑް-19ގެ އެކްޓިވް ކޭސްތަކުގެ ޢަދަދު 1340 އަށް އަރާފައިވާއިރު 674 މީހަކު މިހާރުވެސް އަންނަނީ އައިސޮލޭޝަން ފެސިލިޓީތަކުގައި ފަރުވާ ހޯދަމުންނެވެ. އަދި ހޮސްޕިޓަލުތަކުގައި އެޑްމިޓްކޮށްގެން 92 މީހަކަށް އަންނަނީ ފަރުވާ ދެމުންނެވެ. އަތޮޅުތަކުގެ ކޯވިޑް ފެސިލިޓީތަކުގެ ތެރެއިން ގއ.ވިލިނގިލީގައި3މީހަކަށް އަންނަނީ ފަރުވާ ދެމުންނެވެ.\nފާއިތުވި 24 ގަޑިއިރުގެ ތެރޭގައި ކޯވިޑް-19އަށް ޓެސްޓްކުރުމަށްޓަކައި ރާއްޖޭގައި 1190 ސާމްޕަލެއް ވަނީ ނަގާފައެވެ. އަދި ތަކުރާރުކޮށް ނެގި ސާމްޕަލްތައް ހިމެނޭހެން މިހާތަނަށް ޓެސްޓްކުރުމަށް 142،374 ސާމްޕަލް ވަނީ ނަގާފައެވެ.\nއެޗް.ޕީ.އޭއިން ވިދާޅުވީ، ގްރޭޓަރ މާލޭ ސަރަޙައްދުގެ އިތުރުން ރާއްޖޭގެ މީހުން ދިރިއުޅޭ 23 ރަށަކުންނާއި، 25 ރިސޯޓަކުން ކޯވިޑް-19ގެ އެކްޓިވް ކޭސްތައް ފެނިފައިވާކަމަށެވެ. އެގޮތުން އަތޮޅުތަކުން 28 މީހަކަށާއި، 14 ބިދޭސީންނަށް ކޯވިޑްޖެހި، ފަރުވާ ދެމުންދާކަމަށް އެޗް.ޕީ.އޭއިން ވިދާޅުވެފައިވެއެވެ. އަދި ރިސޯޓުތަކުން 16 ފަތުރުވެރިއަކާއި، 34 މުވައްޒަފަކަށް މި ބަލި ޖެހިފައިވާކަމަށްވެސް އެ އެޖެންސީން ވިދާޅުވިއެވެ.


Bridge hulhuvumun ferry thah madhu kuraane: MTCC | Mihaaru\nމާލެއިން ހުޅުމާލެއަށް ދަތުރު ކުރާ އެމްޓީސީސީގެ ފެރީއެއް.\n28 އޯގަސްޓް 2018 - 12:23 36 comments\nއެމްޓީސީސީގެ ޓްރާންސްޕޯޓް ޑިޕާޓްމަންޓުގެ އެޗްއޯޑީ މުހައްމަދު ނާޒިމް ވިދާޅުވީ ފެރީތަކަށް ބަދަލު ގެންނާނީ ބްރިޖު ހުޅުވުމުން ފެރީ އާއި ބްރިޖު ބޭނުން ކުރާ މިންވަރަށް ބަލައިގެން ކަމަށެވެ.\n"ބްރިޖު ހުޅުވީމަ އެމީހެއްގެ އޯން ޓައިމްގައި ދަތުރު ކުރަންވީ. އެހެންވީމަ ފެރީގެ ހިދުމަތް ބޭނުން ކުރާ މީހުންގެ އަދަދަށް ބަދަލެއް އަންނާނެ. ބްރިޖު ހުޅުވީމަ ދެ ފަރާތަށް ދަތުރުތައް ބެހިގެންދާ ގޮތަށް ބަލާފައި އަޅުގަނޑުމެން އެ އެޖަސްޓްމަންޓް ގެންނާނީ،" ނާޒިމް ވިދާޅުވި އެވެ.\nބްރިޖު ހުޅުވުމުން ފެރީ މެދުވެރިކޮށް ކުރާ ދަތުރުތައް މަދުވާނެ ކަމަށް ބެލެވުނު ނަމަވެސް އެ ބަދަލު ގެންނާނީ ދަތުރު ކުރާ މީހުންނަށް ފެރީ މަދުނުވާނެ މިންވަރަށް ބަލައިގެން ކަމަށް އޭނާ ވިދާޅުވި އެވެ.\n"އަޅުގަނޑުމެންނަކީ ޕަބްލިކް ޓްރާންސްޕޯޓްގެ ހިދުމަތް ދޭ ތަނެއް. އެހެންވީމަ އަޅުގަނޑުމެން ބަލަންޖެހޭނެ ރައްޔިތުންނަށް މިކަމުގައި އެއްވެސް ދަތިތަކެއް ކުރިމަތިވޭތޯ،" ނާޒިމް ވިދާޅުވި އެވެ. "އެ ވަރަށް ބަލާފައި ފެރީ މަދު ކުރަންޖެހޭ ނަމަ އެކަން ކުރާނީ."\nބްރިޖު ހުޅުވުމުން މާލެއިން ވެލާނާ އެއާޕޯޓަށް ދަތުރު ކުރާ ފެރީތަކަށް މަދު ކުރާނެ އެވެ. މާލެއިން ހުޅުލުއަށް ދަތުރު ކުރާ ފެރީތައް ބައިވެރިވާ "ފެރީ އެސޯސިއޭޝަން"ގެ ފަރާތުން ވާހަކަ ދެއްކި އަބްދުﷲ އަޒީޒް ބުނީ ފެރީތަކަށް ބަދަލު ގެންނާނެ ގޮތާ މެދު އަދި މަޝްވަރާ ކޮށްފައި ނުވާ ކަމަށެވެ.\n"އެކަމަކު ބަދަލު އަންނާނެ. ބްރިޖު ހުޅުވީމަ އަޅުގަނޑުމެން އެ ނިންމުންތައް ނިންމާނީ. ފެރީ ބޭނުން ކުރާ މީހުން މަދުވާނެ. އެހެންވީމަ ފެރީ ވެސް މަދު ކުރަންޖެހޭނެ،" އޭނާ ބުންޏެވެ.\nމީގެ އިތުރުން ބްރިޖު ހުޅުވުމުން ހުޅުމާލެ އަދި މާލެއާ ދެމެދު ބަހުގެ ހިދުމަތް ފެށިގެންދާނެ ކަމަށާއި އެއާޕޯޓް ޓްރާންސްފާގެ ހިދުމަތް ވެސް އެ ކުންފުނިން ފާށާނެ ކަމަށް އެމްޓީސީގެ ނާޒިމް ވިދާޅުވި އެވެ.\n"އަޅުގަނޑުމެން މި ދަނީ އެކި ދިރާސާތައް ކުރަމުން. އަޅުގަނޑުމެން ފަށާ ހިދުމަތްތައް އަގު ހެޔޮ ވާނެ މާކެޓުގެ އަގުތަކަށް ވުރެ. އެއީ އެހެން ކުންފުނިތަކާ ހިލާފަށް އަޅުގަނޑުމެން ބަލަންޖެހޭ އެބަ ރައްޔިތުންނަށް ވީހާ ވެސް އަގުހެޔޮކޮށް ހިދުމަތް ފޯރުކޮށްދޭން،" އޭނާ ވިދާޅުވި އެވެ.\nމި ބުރާސްފަތި ދުވަހު މާލެ، ހުޅުމާލެ ބްރިޖު ހުޅުވުމަށް ހަމަޖެހިފައިވާއިރު މިއީ ރާއްޖޭގައި އަޅާފައިވާ ފުރަތަމަ ބްރިޖެވެ. މި ދެމެދުގައި ބްރިޖު އެޅުމުގެ ވިސްނުމެއް ކުރީގެ ރައީސް އިބްރާހިމް ނާސިރުގެ ދައުރުގައި ގެންގުޅެނެވެ. ފަހުން މި ވާހަކަ ދެއްކެވީ ރައީސް މައުމޫން 2008 ވަނަ އަހަރު ރިޔާސީ އިންތިހާބަށް ކުރިމަތިލެއްވި އިރު އެވެ.\nމާލެ، ހުޅުމާލެ ބްރިޖުގެ ހުރިހާ މަސައްކަތެއް ވެސް ކޮށްފައި ވަނީ ރައީސް އަބްދުﷲ ޔާމީންގެ ސަރުކާރުގަ އެވެ. ބްރިޖު މި ހުޅުވެނީ ގާތްގަނޑަކަށް ހަތަރު އަހަރުގެ މަސައްކަތަށް ފަހު އެވެ.\nއިތުރު ލިޔުންތައް ފެރީގެ ޚިދުމަތް އެމްޓީސީސީ ރައީސް އަބްދުﷲ ޔާމީން ސިނަމާލެ ބްރިޖު


vnews - Star tuition center ga Huri furusathutha angaadhinumah Aailee Haveereh Baavaifi\nސްޓާ ޓިއުޝަން ސެންޓަރުގައި ހުރި ފުރުސަތުތައް އަންގާދިނުމަށް އާއިލީ ހަވީރެއް ބާއްވައިފި\nސްޓާ ޓިއުޝަން ސެންޓަރުގައި ހުރި ފުރުސަތުތައް ހާމަކޮށްދިނުމަށް ކުރިއަށްގެންދިޔަ އާއިލީ ހަވީރުގެ ތެރެއިން --\nމާލޭގައި ހިންގަމުންދާ ސްޓާ ޓިއުޝަން ސެންޓަރުގައި ހުރި ފުރުސަތުތައް ހާމަކޮށްދިނުމަށް އާއިލީ ހަވީރެއް ބާއްވައިފިއެވެ.\nމިއަދު ހަވީރު ސޯޝަލް ސެންޓަރުގައި ކުރިއަށް ގެންދިޔަ މި އާއިލީ ހަވީރުގައި ވަނީ ސްޓާ ޓިއުޝަން ސެންޓަރުގައި ހުރި ފުރުސަތުތައް އާންމުންނަށް ހިއްސާކޮށްފައެވެ. އެގޮތުން އަންނަ ޖަނަވަރީ މަހު އެ ސެންޓަރާއި ގުޅެން ބޭނުންވާ ދަރިވަރުންގެ ރަޖިސްޓްރޭޝަން ކަންކަން ވަނީ ކުރިއަށް ގެންގޮސްފައެވެ. މިއަދު އެ ސެންޓަރާއި ގުޅުނު ދަރިވަރުންނަށް ހިލޭ ރަޖިސްޓާރ ވުމުގެ ފުރުސަތު ވަނީ ތަނަވަސްކޮށްދީފައެވެ.\nސްޓާ ޓިއުޝަން ސެންޓަރުގެ އާއިލީ ހަވީރާ ގުޅޭގޮތުން ވީނިއުސްއަށް މައުލޫމާތު ދެއްވަމުން އެ ސެންޓަރުގެ ޓީޗަރެއްކަމަށްވާ ކަރިޝްމާ އަބްދުލްގަފޫރު ބުނީ މިއަދުގެ ހަވީރަށް އާންމުންގެ ބޮޑު ތަރުހީބެއް ލިބިފައިވާކަމަށެވެ. އެގޮތުން ގިނަ އަދަދެއްގެ ދަރިވަރުން މިއަދުގެ ހަވީރުގެ ތެރެއިން އެ ސެންޓަރާއި ގުޅިފައިވާކަމަށް ކަރިޝްމާ ބުންޏެވެ.\nކަރިޝްމާ ބުނީ ސްޓާ ޓިއުޝަން ސެންޓަރުން މިއަހަރުގެ ނޮވެންބަރު މަހުގެ 22 ވަނަ ދުވަހުން ފެށިގެން ޑިސެންބަރު މަހުގެ 10 ވަނަ ދުވަހުގެ ނިޔަލަށް، އަލަށް ގްރޭޑް 1 އަދި2ވަންނަ ދަރިވަރުންނަށް ޚާއްސަކޮށްގެން މަންހަޖަށް ތައްޔާރުކުރުމުގެ ގޮތުން ޕްރަގްރާމެއް ހިންގުމަށް ހަމަޖެހިފައިވާކަމަށެވެ. އެ ފުރުސަތު އަދިވެސް ހުޅުވާލެވިފައިވާތީ، ބެލެނިވެރިން އެ ފުރުސަތުގެ ބޭނުން ހިފުމަށް ކަރިޝްމާ ވަނީ އިލްތިމާސްކޮށްފައެވެ.\nސެންޓަރުގެ ޓީޗަރެއްކަމަށްވާ ކަރިޝްމާ އަބްދުލްގަފޫރު ވީނިއުސްއަށް މައުލޫމާތު ދެއްވަނީ --\nމި ޕްރަގްރާމްގެ ތެރެއިން ދަރިވަރުން އަލަށް ގުރޭޑް 1 އަދި2ވަންނައިރު، އެ ދަރިވަރުންނަށް އައު މަންހަޖާއި ގުޅޭ މައުލޫމާތު ދިނުމާއި، ސުކޫލްގެ މާހައުލަށް ދަރިވަރުންނަށް ފަރިތަކޮށްދެވޭނެއެވެ.\nސްޓާ ޓިއުޝަން ސެންޓަރަކީ ގާބިލް ޓީޗަރުން ކިޔަވައިދެމުންދާ ސެންޓަރެވެ. ސްޓާ ޓިއުޝަން ސެންޓަރަށް ޖެނުއަރީ 2019ގައި ގުޅެން ބޭނުންވާ ދަރިވަރުންނަށް ފުރުސަތު ހުޅުވާލާފައިވާއިރު، އެ ސެންޓަރަށް ޒިޔާރަތްކޮށް ދަރިވަރުން އެ ސެންޓަރަށް ވެއްދުމުގެ ފުރުސަތު އޮންނާނެއެވެ.\nމިހާރުވެސް 350ވުރެ ގިނަ ދަރިވަރުން ކިޔަވަމުންދާ ސްޓާ ޓިއުޝަން ސެންޓަރުގައި ނާސަރީން ފެށިގެން ގްރޭޑް 7ކާއި ހަމައަށް ދަނީ ކިޔަވައިދެމުންނެވެ. މީގެ އިތުރަށް ހުކުރު، ހޮނިހިރަށް ޚާއްސަކޮށްގެން ލިޔަންކިޔަން ނޭންގޭ ކުދިންނަށް ޚާއްސަ ކްލާސްތަކެއްވެސް އެ ސެންޓަރުން ދަނީ ހިންގަމުންނެވެ.\nސްޓާ ޓިއުޝަން ސެންޓަރީ ޚާއްސަ އެހީއަށް ބޭނުންވާ ކުދިންނަށްވެސް ކިޔެވުމުގެ ފުރުސަތު ހުޅުވާލެވިފައިވާ ސެންޓަރެވެ. އެގޮތުން އޯޓިސްޓިކް ކުދިންނަށް މިހާރުވެސް އެ ސެންޓަރުން ތައުލީމްގެ ފުރުސަތު ވަނީ ފަހިކޮށްދީފައެވެ.\nސްޓާ ޓިއުޝަން ސެންޓަރުގައި ހުރި ފުރުސަތުތައް ހާމަކޮށްދިނުމަށް މިއަދު ކުރިއަށް ގެންދިޔަ އާއިލާ ހަވީރުގެ ތެރެއިން އާއިލާތަކާއެކު ކުޑަކުދިންނަށް އުފާވެރި ވަގުތުކޮޅެއް ހޭދަކޮށްލުމުގެ ފުރުސަތު ވަނީ ތަނަސްކޮށްދީފައެވެ. އެގޮތުން ތަފާތު ގޭމްތައް ކުޅެވޭނެ އިންތިޒާމް ސޯޝަލް ސެންޓަރުގައި ވަނީ ހަމަޖައްސާފައެވެ.


Kureege noosthakun: Launch dhathurakah haassa hedhumeh?\nއިހުގެ ނޫހުން: ލޯންޗު ދަތުރަަކަށް ހާއްސަ ހެދުމެއް!\n1971 ވަނަ އަހަރު ފެބްރުއަރީ މަަހު މޫންލައިޓް ނޫހުގައި ޗާޕު ކުރި "ފެޝަން ޓިޕް".\nދިވެހިންނަކީ އަަބަދުވެސް ފެޝަނަށް ލޯބި ކުރާ ބައެކެވެ. އެކަމާ ދެބަސްވެވޭކަަށް ނޯންނާނެ އެވެ. އެންމެ ޓްރެންޑްވާ ފެޝަަން ސްޓައިލްތައް ބަލާ އެ ކަހަލަ ސްޓައިލްތަކަށް މީހާ އެއްކޮށް ބަދަަލު ކޮށްލަ އެވެ. ވަކި ކަމަކަށް ހާއްސަަ ހެދުމެއް ވަކި ވަގުތަކަށްވެސް ހާއްސަ ހެދުމެއް ހޯދަ އެވެ. އެ ހެދުންތަކާއެކީ ދެން ގެންގުޅޭ ސާމާނުތައް ވެސް ހަމަ އެ ފަދަ އެވެ.\nހަތްދިހައިގެ އަހަރުތަކަކީ މިހާރުވެސް އަހަރުމެން ފެޝަން ސްޓައިލްތަކުގެ ވާހަކަ ދައްކާއިރު ރަން ހަނދާންތައް އާ ކުރާ ޒަމާނެކެވެ. ފައިކުރި ފުޅާ ފަޓުލޫނާއި ފާޑު ފާޑުގެ ބެލްޓާއި ކުރު ހެދުންކޮޅުތަކަކީ އޭރު ދިވެހިންގެ ތެރޭގައި މަގުބޫލުވި ދިވެހިިންނާ ގާތް ސްޓައިލެކެވެ. ހޮލީވުޑާއި ބޮލީވުޑު ފިލްމުތަކުންނާއި، ގޭގޭ ސިޓިންގް ރޫމު މޭޒުމަތީ އަބަދުވެސް އޮންނަަ ފެޝަން މެގަޒިންތައް ހާވައިގެން ބޭރުގެ މަޝްހޫރު ސެލެބްރިޓީން ހެދުންއަަޅާފައި ތިބޭ ގޮތް ބަލާ ހޯދި އެވެ. އަދި އެއްވައްތަރުކޮށް އެ ސްޓައިލްތައް ދިވެހިންނާ ވެސް ގުޅުވިި އެވެ. ހަވީރީ ހެދުމަށް ވަކި ސްޓައިލެއް ޕާޓީ ހެދުމަށް ވަކި ސްޓައިލެއް ކިޔެވެ. ތަންތަނަށް ދާން ހާއްސަ ސްޓައިލްތައް ހޯދި އިރު ކަނޑުދަތުރު ކުރާ އުޅަަނދެއްގައިި އިނުމަށްވެސް ވަކި ކަހަލަ ސްޓައިލެއްގެ ހެދުމެއް ހޯދިކަން އެނގޭ ހެއްޔެވެ؟\nމި ދައްކަނީ 1971 ވަނަ އަހަރު ފެބްރުއަރީ މަަހު މޫންލައިޓް ނޫހުގައި ޗާޕު ކުރި "ފެޝަން ޓިޕް" އެއްގެ ވާހަކަ އެވެ. މޫންލައިިޓްގެ އެ ފެޝަން ސަފްހާގައި ފެހި ކުލައިގެ ބޯލްޕޮއިންޓް ގަލަމަކުން އަންހެން ކުއްޖެއް ކުރަހާ ހެދުން އަޅުވާ އެ ކުރެހުމުގެ ސުރުހީ އަކަށް ޖަހާފައިވަނީ "ލާންޗު ދަަތުރަކަށް ....." މިހެނެވެ. އެއާއެކު ކުރު ޕެރެގްރާފެއްގައި އެ ސްޓައިލް ތަފްސީލު ކޮށްދީފައިވެ އެވެ.\n"މިއީ ލާންޗު ދަތުރަކަށް ވަރަަށް އެކަށީގެންވާ ހެދުމެކެވެ. ފައިކުރި ކުޑަކޮށް ފުޅާ ހަރުވާޅާ ހަމަ އެފޮތީގެ ޓިޔްނިކް އެއް ނުވަތަ ދިގު ބްލައުޒް އެކެވެ. ކުރިމަތި ފަޅާފަަ ގޮށްލާފަ އެވެ. އިސްތަށިގަނޑު އައްސާލުމަށް ހަމަ އެއާ ގުޅޭ ސްކާފެއް ބޭނުންކޮށްލައްވާށެވެ"\nލޯންޗަށް އަރާއިރު ލެވިދާނެ ވަކި ހާއްސަ ހެދުމެއްގެ ވާހަކަތަކެއް މި ސަފްހާގައި ދައްކާފައިވެ އެވެ. އޭރު ލޯންޗު ދަތުރު ކޮށް އުޅޭނީ އާދައިގެ މީހުންނަށްވުރެ ތަންކޮޅެއް ފޯރާ މީހުން ކަމަށް ދޮށީ އުމުރުގެ މީހުން ބުނެ އެވެ. އެެއީ ކިތަންމެ ކައިރީގައި އޮތް ރަށަކަށް ލޯންޗުގައި ދިޔުން ކަމުގައި ވިޔަސްމެ އެވެ. މާލޭގެ ކޮންމެ ކޮންމެ މީހަކު ދަތުރެއް ކުރުމަށް އިންޖީނުލީ ބޮޑު ލޯންޗަށް އަރާ ނީންނާނެ އެވެެ. މި "ލަގްޒަރީ" ދަތުރުގައި ބައިވެރިވާނީ ހާއްސަ ބޭފުޅުންނެވެ.\nލޯންޗު ދަތުރަކަށް ހާއްސަ މި ހެދުމަކީ އޭރު ދިވެހިން އެޅި ހެދުންތަކާ ދާދި އެއްކަހަލަަ ގޮތްތަކެއް ހުރި ހެދުމެކެވެ. ވަކިން ހާއްްސަކޮށް ފަައިކުރި ފުޅާ ފަޓުލޫނާއި ޓިއުނިކް ނުވަތަ ބްލައުޒްގެ މެދުގައި ހަރުކޮށްފައި ހުރި ގޮށްބަރި އެވެ. މުޅި "އަައުޓްފިޓް"ވެސް އެއް ފޮށްޗަކުން ފަހާ އެ ހެދުމާ ގުޅުވައިގެން ބޮލުގައި އައްސާފައި ހުންނަ ހިމަ ސްކާފްވެސް ހުންނާނީ ހެދުމުގެ ފޮތިންނެވެ. ނޫހުގައި ކުރަހާފައި ތަސްވީރުގައިވެސް ހުރީ އެހެނެވެ.\nމޫންލައިޓް ނޫހުގައި ގެނެސްދިން މި ފެޝަންޓިޕް މިހާރު ބަލައިގަންނާނެ ހެއްޔެވެ؟ އިހުގެ ސްޓައިލްތައް މިހާރު އަލުން އާ ކުރާއިރު އިއްްތިފާގަކުން މިކަހަލަ ހެދުމަކާ ވައްތަރު ހެދުމެއް ލައިގެން ލޯންޗަކަށް އެރުން އެކަށީގެންވެ އެވެ.


"މިއަދު އެންމެހާ މީސްތަކުން ވިސްނަންވީ ދުނިޔެއަކީ ވަގުތީ ތަނެއްކަމެވެ. އެންމެހާ ނުބައިހާ ކަންކަމުން ދުރުހެލިވާންވީއެވެ. ނަމާދު ގާއިމުކޮއް ނުބައި ނުލަފާ މީހުންގެ ކިބައިން ދުރުހެލިވާންވީއެވެ.\nތިމާއަށްލިބޭ ފައިދާގެ ބަދަލުގަ ހައްގުގެ މަގު އިހުތިޔާރު ކުރަންވީއެވެ. މުސްލިމުން އަނެއްމުސްލިމުންގެ ދިފާއުގަ ތެދުވަންވީ އެއްވެސް ޝަރުތެއްނެތިއެވެ. ބައިތުލްމަގްދިސް ގުދުސް ފަލަސްތީނާއި ހަވާލުކޮށް ލާދީނީ ޒަޔަނިސްޓުން އެތަނުން ފޭބުމަށް ދިވެހި ރާއްޖެ ހިމެނޭ ގޮތަށް ސައޫދީ ސަރުކާރުން ބާރު އަޅަންވީ އެވެ. އިންޑިއާގެ މުސްލިމުންގެ ރައްވެހިކަން މުސްލިމުންނަށް ގެއްލޭ އިސްލާހު ބާތިލު ކުރަންވީއެވެ. ޗައިނާގެ މުސްލިމުންނަށް އަނިޔާ ކުރާނަމަ ހުރިހާ މުސްލިމު ގައުމު ތަކުން އެފަދަ މީހުނަށް އަނިޔާކުރާ ލާދީނީ ވެރިންނަށް ގުރުއާނުން ދަލީލު ދައްކައި އެފަދަ އަނިޔާ ހުއްޓުވައި ލިބެންހުރި އަޒާބު ކިޔައި ދެއްވަންވީއެވެ.\nޗެޗްނިޔާގެ މުސްލިމުންނާ މިޔަންމާގެ ވެރިންނާ ލަންކާގެ ވެރިންނަށްވެސް މިބުނި މަގުން މަގުދައްކަންވީއެވެ. ގުރުއާނަށް ކަމޭހިތުމަށާއި މުސްލިމުންނަކީ ދުނިޔޭގަ ތިބި ހަމައެކަނި މާތް އިންސާނުން ކަމުގައި އޮޅުން ފިލުވަދޭންވީއެވެ. އެހެން ނޫންނަމަ މިފަދަ ކޯފާ އަބަދުވެސް އައިސް އައިސް ހުންނާނެ ކަމަށް ބުނެދެއްވަންވީއެވެ.\nމިފަދަ ކޯފާ އެއްއިންސާނުންނަށް ނޭނގި ތިއްބައި ޖައްސުވަނީ އިމްތިހާނު ކުރެއްވުމަށެވެ. މިރާއްޖޭގައި ވެސް ލާދީނީ ވެރިންތަކެއް މިވަނީ އުފެދިފައެވެ. މިކަމުން ރައްޔިތުން ސަލާމަތްވާންވީއެވެ.\nރާއްޖޭގައި މީހުން ދިރިއުޅޭ ރަށެއް ކަމަށްވާ ކ.މާފުށީގައި ރޮދިޖަނގިޔާ ލައިގެން އުޅުނު ކާފަރަށް ސަނާކިޔާ ޚާއިނުން ގެ ކިބައިން ދިވެހިން ސަލާމަތް ވާންވީއެވެ. ދީނަށް ފުރައްސާރަކުރި ޝަހިންދާ އާއި އޭނާގެ ބައިވެރިންގެ ކިބައިން ސަލާމަތްވާންވީއެވެ. އިސްލާމް ދީނުގައި ޙަރާމް ކުރައްވަވާފައިވާ ކަންކަން ފައުޅުގައި ކުރަމުން ގެންދާ އަދި އެފަދަ ކަންކަން ކުރަން ހިތްވަރުދޭ މީހުންގެ ކިބައިން ސަލާމަތްވާންވީއެވެ.\n--މިއީ މިއަދުނޫހުގެ ކިޔުންތެރިއެއްގެ ޝުޢޫރުތައް އަސްލެއް ކަމަށް ބަލައިގެން ލިޔެފައިވާ ލިޔުމެކެވެ. ކިޔުންތެރިންގެ ބިނާކުރަނިވި ޚިޔާލުތައް 7788020 އަށް ވައިބަރ ކޮށްލަ ދެއްވި ނަމަވެސް މިއަދުނޫހުގެ ވިސްނުމާ އެއްގޮތް ޚިޔާލުތަކަށް މަރުޙަބާ ކިޔާނަމެވެ! އިން ޝާ ﷲ\nރިޒޯޓު މުވައްޒަފުން ވަޒީފާތަކަށް ދިއުމުގެ ފުރުސަތު ދޭން އެޗްޕީއޭ އިން ނިންމައިފި


'ބީއެމްއެލް ސްޓާޓްއަޕް ގްރާންޓް' ޕްރޮގްރާމް ހުޅުވާލައިފި - Tech News Maldives\n'ބީއެމްއެލް ސްޓާޓްއަޕް ގްރާންޓް' ޕްރޮގްރާމް ހުޅުވާލައިފި\nހިންދު ޢަލީ • 19 ޖެނުއަރީ 2022\nސްޓާޓްއަޕް ވިޔަފާރިތަކަށް އަމާޒުކޮށް ބޭންކް އޮފް މޯލްޑިވްސް އިން ހިލޭ އެހީދޭ "ބީއެމްއެލް ސްޓާޓްއަޕް ގްރާންޓް" ޕްރޮގްރާމެއް ހުޅުވާލައިފިއެވެ. މިއީ ބީއެމްއެލްއަށް 40 އަހަރު ފުރުން ފާހަގަ ކުރުމުގެ ގޮތުން، އަހަރުގެ 12 މަހަށް ބަހާލައިގެން ހިންގުމަށް ހަމަޖެހިފައިވާ ޕްރޮގްރާމްތަކުގެ ތެރެއިން3ވަނަ ޕްރޮގްރާމެވެ. އަހަރީ ޕްރޮގްރާމްތަކުގެ ތެރެއިން މީގެ ކުރިން ވަނީ ބީއެމްއެލް ސްކޮލަރޝިޕް ޕްރޮގްރާމަކާއި ރާއްޖޭގެ ގައުމީ ލައިބްރަރީ މަރާމާތުކޮށް އަޕްގްރޭޑް ކުރުމުގެ ޕްރޮގްރާމެއް ފަށާފައެވެ.\nWe are pleased to announce BML Startup Grant, the third in our series of 12 high impact monthly initiatives to celebrate the lead up to our 40th anniversary!\nThrough this grant,4winning businesses will be awarded MVR 500,000 each.\nView details: https://t.co/Z9Ugv2aKgz pic.twitter.com/Aw7GfG0JDw\n— Bank of Maldives (@bankofmaldives) January 16, 2022\nބީއެމްއެލްގެ 40 ވަނަ އަހަރީ ދުވަހާއި ގުޅުވައިގެން ކުރިއަށް ގެންދާ މިޕްރޮގްރާމް ހުޅުވާލީ 16 ޖެނުއަރީ 2022 ވީ އާދީއްތަ ދުވަހުއެވެ. މިޕްރޮގްރާމުގެ މަގުސަދަކީ އަލަށް ފަށާ ވިޔަފާރިތަކަށް އެހީވުމާއި، ޒުވާނުންނަށް ވިޔަފާރި ދާއިރާއަށް ނުކުތުމަށް މަގުފަހިކޮށްދިނުމެވެ. ރާއްޖޭގެ ގާނޫނަކުން މަނާ ނުކުރާ ހަމަ ކޮންމެ ވިޔަފާރި ހަރަކާތެއް ހިންގުމަށް ޕްލޭންކޮށް ޕްރޮޕޯޒަލް ތައްޔާރުކޮށް މިޕްރޮގްރާމްގައި ބައިވެރިވުމަށް ހުށަހެޅިދާނެއެވެ.\nމިޕްރޮގްރާމްގައި އަމާޒުކުރަނީ އަލަށް ފަށަން ގަސްދުކުރާ ނުވަތަ ފަށާފައިވާ4ސްޓާޓްއަޕް ވިޔަފާރިއަކަށް، ކޮންމެ ވިޔަފާރިއަކަށް5ލައްކަ ރުފިޔާގެ މަގުން ގްރާންޓް ދިނުމެވެ. މިފައިސާއިން އެވިޔަފާރިތައް ފަށަން ބޭނުންވާ ޚަރަދު ނުވަތަ އިތުރަށް ފުޅާކުރުމަށް ބޭނުންވާ ތަކެތި ހޯދުން ނުވަތަ އައު މާކެޓަކަށް ތައާރަފްކުރުމަށް ބޭނުންކުރެވިދާނެއެވެ.\nމިގްރާންޓަށް އެޕްލައި ކުރެވޭނީ ކޮން ބަޔަކަށް؟\n18 އަހަރާއި 60 އަހަރާ ދެމެދުގެ އަމިއްލަ ދިވެހި ފަރުދަކަށް ނުވަތަ ގްރޫޕަކަށް ނުވަތަ އުފެދުނުތާ 1 އަހަރު ހަމަ ނުވާ ކުންފުންޏަކަށް މިގްރާންޓަށް އެޕްލައި ކުރެވިދާނެއެވެ. މިގްރާންޓަށް ޝަރުތުހަމަވާނީ ހަމައެކަނި ހުސް ދިވެހިން ހިމެނޭ ވިޔަފާރިތަކެވެ. ގްރާންޓަށް އެޕްލައި ކުރާ ކޮންމެ ފަރާތެއްގެ ވެސް، ބޭންކް އޮފް މޯލްޑިވްސްގައި ކްރެޑިޓް ސްކޯރިންގ ރަނގަޅު ވާންޖެހޭނެއެވެ.\nމިގްރާންޓަށް އެޕްލައި ނުކުރެވޭނީ ކޮންބަޔަކަށް؟\nބީއެމްއެލް މުވައްޒަފުންނާއި، ބޯޑުގައި ހިމެނޭ ފަރާތްތަކާއި އެފަރާތްތަކުގެ އާއިލީ ގުޅުން ހުރި ފަރާތްތައް މިގްރާންޓަކަށް ޝަރުތުހަމައެއް ނުވާނެއެވެ. އަދި ސަރުކާރުގެ އިދާރާތަކާއި، ސަރުކާރުގެ ހިއްސާ އޮންނަ އެއްވެސް ކުންފުންޏަކަށް އެޕްލައި އެއް ނުކުރެވޭނެއެވެ.\nއެޕްލިކޭޝަން ހުށަހަޅަން ހަދަންޖެހެނީ ކިހިނެތް؟\nއެޕްލިކޭޝަން ހުށަހެޅުމަށްޓަކައި، ކަނޑައެޅިފައިވާ އެޕްލިކޭޝަން ފޯމް ފުރާ ބީއެމްއެލްގެ އީމެއިލް އަށް ފޮނުވަންޖެހޭނެއެވެ. މިއެޕްލިކޭޝަން ފޯމާއެކު ބިޒްނަސް ޕްލޭނެއް ވެސް ހުށަހަޅަންޖެހޭނެއެވެ. މިބިޒްނަސް ޕްލޭންގައި، ވިޔަފާރީގެ މަޢުލޫމާތާއި، ވިޔަފާރީ މާކެޓްކުރުމަށް ވިސްނާގޮތުގެ މަޢުލޫމާތާއި، އުފައްދާ ޕްރޮޑަކްޓެއް ނުވަތަ ޚިދުމަތެއްގެ އަގުތައް ކަނޑައެޅޭނޭ ގޮތުގެ މަޢުލޫމާތާއި، ފައިސާ ޚަރަދު ކުރާނޭ ގޮތުގެ ތަފްސީލް، އަދި ޕްލޭން ހިންގުމަށް ކަނޑައަޅާ ޓައިމްލައިން ފަދަ މަޢުލޫމާތު ހިމެނުމަށް ބީއެމްއެލްއިން އެދިފައިވެއެވެ. ބިޒްނަސް ޕްލޭންގެ ތަފްސީލް ޓެމްޕްލޭޓެއް ބީއެމްއެލްގެ ވެބްސައިޓްގައި ހިމަނާފައިވެއެވެ.\nސުންގަޑިއާއި ހަމައަށް ލިބޭ އެޕްލިކޭޝަން އިވެލުއޭޓްކުރުމަށް މަސައްކަތް2މަރުހަލާއަކަށް ބަހާލެވިއެވެ.\nފުރަތަމަ މަރުހަލާގައި އިވެލުއޭޓް ކުރާނީ ބިޒްނަސް ޕްލޭނެވެ. މިމަރުހަލާގައި ބަލާނެ ބައެއް ކަންތައްތަކަކީ ހުށަހަޅާފައިވާ ވިޔަފާރި ޚިޔާލުން ހައްލުކޮށްދޭނެ ކަންތައްތަކާއި، މައްސަލަ ހައްލު ކުރުމަށް ހުށަހަޅާ އައު އަދި އިނޮވޭޓިވް ޚިޔާލުތަކެއް ހިމެނޭތޯއާއި މާކެޓް އެނަލިސިސްއާއި، ފައިސާގެ ޚަރަދު ކުރާގެ ގޮތުގެ ތަފްސީލު ފަދަ ބައިތަކަށެވެ. އަދި ހުށަހަޅާ ޚިޔާލުން މުޖުތަމަޢަށް އަދި ތިމާވެއްޓަށް ކުރާނެ އަސަރުތަކާމެދު ބިޒްނަސް ޕްލޭން ހިމަނާފައިވާ މަޢުލޫމާތަށް އިވެލުއޭޝަންގައި ބަލާލެވޭނެއެވެ. މީގެ އިތުރުންވެސް ވަރަށް ގިނަ އިތުރު ބައިތަކަކަށް ޕޮއިންޓް ދިނުމަށް ކަނޑައެޅިފައިވެއެވެ.\nފުރަތަމަ މަރުހަލާއިން އެންމެ މަތިން ޕޮއިންޓް ލިބިގެން ޝޯޓްލިސްޓް ކުރެވި2ވަނަ މަރުހަލާއަށް ހޮވޭނީ 10 އެޕްލިކޭޝަނެވެ. ދެވަނަ މަރުހަލާއަށް ހޮވޭ ފަރާތްތަކަށް ވިޔަފާރި ޚިޔާލު ހުށަހެޅުމަށް 30 މިނެޓްގެ ޕްރެޒެންޓޭޝަނެއް ހުށަހެޅުމުގެ ފުރުސަތު ދެވޭނެއެވެ. މިމަރުހަލާގައި އެންމެ މަތިން ސްކޯ ކުރާ4ފަރާތެއް ހޮވާ ގްރާންޓްތައް ހަވާލުކުރެވޭނެއެވެ. ފައިސާގެ އެހީގެ އިތުރުން ބިޒްނަސް ޚިޔާލު ކުރިއަށް ގެންދިޔުމަށް ބޭނުންވާ ފަންނީ އެހީވެސް ލިބޭނެކަމަށް ބީއެމްއެލް އިން މައުލޫމާތު ދެއްވައެވެ.\nއެޕްލިކޭޝަން ހުށަހެޅުމުގެ ސުންގަޑިއަކީ 16 މާރޗް 2022 ގެ މެންދަމު 23:59 އާއި ހަމައަށެވެ.


މަސްތުވާތަކެއްޗާއި އެކު މިލަންދޫއިން ދެމީހަކު ހައްޔަރުކޮށްފި! | Sandhaanu\nމަސްތުވާތަކެއްޗާއި އެކު މިލަންދޫއިން ދެމީހަކު ހައްޔަރުކޮށްފި!\nފުލުހުން ހިންގި އޮޕަރޭޝަނެއްގައި މަސްތުވާތަކެއްޗާއިއެކު ދެމީހަކު ހައްޔަރުކޮށްފިއެވެ. ފުލުހުން މި އޮޕަރޭޝަން ހިންގާފައިވަނީ މާލެއިން މިލަންދޫއަށް އަންނަ ދެމީހަކު އެރަށަށް މަސްތުވާތަކެތި އެތެރެ ކުރަން އުޅޭކަމަށް އާއްމު ފަރާތަކުން ދިން މައުލޫމާތަކާއި ގުޅިގެން ކަމަށް ފުލުހުންވަނީ ހާމަކޮށްފައެވެ. މިއޮޕަރޭޝަން ހިންގުމުގައި ފުލުހުންގެ އިންޓެލިޖަންސްއާއި އެއަތޮޅުގެ ފުލުހުން ބައިވެރިވެފައި ވެއެވެ.\nފުލުހުން ހިންގި މި އޮޕަރޭޝަނުގައި ދެމީހަކު ހައްޔަރުކޮށްފައި ވެއެވެ. އެއީ 26 އަހަރުގެ ދިވެހި ފިރިހެނަކާއި 28 އަހަރުގެ ދިވެހި ފިރިހެނެކެވެ. ފުލުހުން މިދެމީހުން ހައްޔަރުކުރީ އެރަށު ބަނދަރުމަތިންނެވެ. އެދެމީހުންގެ އަތުން ވަނީ މަސްތުވާތަކެތި ކަމަށް ޝައްކުކުރެވޭ ތަކެތިހުރި ދެ ރަބަރު ޕެކެޓާއި ބަނގުރާ ފުޅިއެއް ފެނިފައެވެ.\nމިމައްސަލައާއި ގުޅިގެން މިލަންދޫ މެޖިސްޓްރޭޓް ކޯޓުންވަނީ އޭގެން އެކަކަށް 15 ދުވަސް، އަދި އަނެކަކަަށް 10 ދުވަހު، މިނިސްޓްރީ އޮފްހޯމް އެފެއަރޒް އިން ބަހައްޓާ ތަނެއްގައި ބަންދުގައި ބެހެެއްޓުމަށް މުއްދަތު ޖަހައިފައެވެ.


ނާއިންސާފް5– Esfiya\nއަހަރެންނަށް އެނދުގައި ޖައްސާލެވުނު އިރު ފަތިހު ހަތަރުގަޑި ބައިވަނީއެވެ. ފަތިސްނަމާދުކޮށްގެން ނިދަން، އަހަރެން، ފޯނު ބަލައިލީމެވެ. ހައިރާންވީ ދުވަހަކުވެސް ނާންނަ ވަރަށް މެސެޖު އައިސްފައި ހުރުމުންނެވެ. ދަންނަ އެންމެންހެން މެސެޖުކޮށްފައި ހުރި އިރު، ނުދަންނަ މީހުންގެ ޓެކްސްޓް މެސެޖުތައްވެސް މަދެއް ނޫނެވެ. ބަޔަކު މީހުން މީ އަހަރެންގެ އުފަންދުވަހޭ ސޯޝަލް މީޑިއާގައި ޖެހީ ހެއްޔެވެ؟ ވީ ގޮތެއް ހިތަށް އަރުވާލަންވެސް މަށަކަށް ނޭންގުނެވެ.\n“އީދް މުބާރިކް” “ހެޕީ އީދް” ނަމާދުން އައިސް މެސެޖުތައް ކިޔަންފެށީމެވެ. އާނއެކެވެ. ޢީދެވެ. ބޮޑު ހާސްގަނޑެއްގެ ތެރޭގައި މުޅި ހަފްތާ އުޅުމުން، ރޯދަ މަސް ނިމުނު ގޮތެއްވެސް ނޭންގެއެވެ. ދުވާލު ދާ ހަތަރު ދަމު ނިދާ މީހުންނަށް ނުވެސް އިނގޭނެ ތާއެވެ. ނިދިއައިސްފައި ހުރި ނަމަވެސް އިތުރަށް ނިދާކަށް އަހަރެންގެ ހިތެއް ނޭދުނެވެ. ދަންނަ މީހުންނަށް ވީވަރަކުން އީދު މުބާރިކް ލިޔުމަށް ފަހު، ބޭރަށް ނިކުމެލަން އަހަރެން ނިންމީމެވެ.\nލާނެ ހެދުން އިސްތިރިކުރަން ޙަވާލުކޮށްފައި، އަހަރެން ސައިކަލަށް އަރާ ދުއްވާލީމެވެ. ފަތިހުގެ އެ ގަޑި އެހެން ދުވަސް ދުވަހަށް ވުރެ ހަލަބޮއްޔެވެ. އެކިހިސާބު ތަކުގައި ދުއްވަމުން ގޮސް އަހަރެން އެންމެ ފަހުން އަހަރެންގެ ކޮޓަރިއަށް ދިޔައީ ދާނެ އެހެން ތަނެއް ނެތިގެންނެވެ.\nފެންވެރީ ކިތަންމެ ލަހުން ނަމަވެސް، އަނެއްކާވެސް އަހަރެން ފެންވަރާ، ރީތި ވެލީމެވެ. ކޮފީ ތަށްޓަކުން ސިކުނޑި ތާޒާ ކޮށްލުމަށްފަހު، އަނެއްކާވެސް، އަހަރެން ނިކުތީ ބޭރަށެވެ. ތަންކޮޅަކަށް ދުއްވުމަށް ފަހު، ފިހާރައަކުން، މާބޮނޑިއެއް ގަނެގެން، އަހަރެން ދިޔައީ، ގެއަށެވެ. މަންމަމެން ގެއަށެވެ.\n“ދޮންބޭ….” ވަނުމާއި އެކު ނުހަނު ލޯބިން މިޝްކާ މަށަށް ގޮވާލިއެވެ. ނައިޓީގައި، ކޮފީ މަގެއް ހިފައިގެން ހުރި އިރު، މިޝްކާ ފެންނަނީ ޢުމުރަށް ވުރެވެސް ހަގުކޮށެވެ. މާ ބޮނޑި މިޝްއަށް ދިނުމަށް ފަހު، ކާމޭޒަށް ކަމަށް ބުނެފައި އަހަރެން ދިޔައީ އަހަރެންގެ ކޮޓަރިއަށެވެ.\nކުޑަ އިރުކޮޅަކު މަޑު ކޮށްލުމަށް ފަހު، އަހަރެން މަންމަމެންނާއި އެކު ސައިބޯން ދިޔައީމެވެ. ޢީދުގެ އުފާވެރި ކަމަކީ، ޢާއިލާއާއި އެކު ހޭދަ ކޮށްލެވޭ ވަގުތު ކޮޅެވެ. މިހެން ބުންޏަކަސް، މަށަށް ޢާއިލާއާއި އެކު ވަގުތު ހޭދަ ކުރުމުގެ ފުރުސަތު އަބަދުވެސް އޮވެއެވެ. ހުރި ކަންނެތް ކަމެއްގެ ސަބަބުން މަންމަމެން ކައިރިޔަށް ނުދެވެނީއެވެ.\nއެހެން އަހަރުތަކެކޭވެސް އެއްގޮތަށް އަހަރެން އީދު ނަމާދަށް ދިޔައީ، ލުވެއިޒް އެއްކޮށެވެ. އެހެންނޫނަސް ޖިހާން އާއި ރިކް އަދިވެސް، ޔޫހާގެ މައްސަލަ ޙައްލުކުރުމުން ސަލާމަތް ވި ކަމެއް ނޭންގެއެވެ.\n“މާޒް.. ހާދަ ނުފެނޭ މިހާރު. ކޮންތާކު ތި އުޅެނީ..” މަގު ތޮއްޖެހި، ލުވެއިޒް ސައިކަލު މަޑުކޮށްލި ވަގުތު، ފަހަތުން އައި ސައިކަލު ދުއްވަން އިން ޝަޔާން އަހަރެންގެ ކޮނޑުގައި އަތް އަޅުވާލިއެވެ. ޝަޔާން އަކީވެސް ފެށުނީއްސުރެ އަހަރެމެންނާއި ވަރަށް ގާތް އެކުވެރިއެކެވެ. ޝާނާ އާއި ލުވެއިޒް ގެ ލޯބީގެ ގޮތުން ގުޅުމުގެ ސަބަބުން އެ އެކުވެރިކަން އިތުރަށް ވަނީ ވަރުގަދަ ވެފައެވެ.\n“ތީ ހަމަ ޝާން އަށް ހީވާ ގޮތް… އަބަދު ރައު ގޮވައިގެން އުޅެން ވަންޏާ ދެން އަހަރުމެންގެ ޚަބަރެއް ނުވާނެއްނު. ޝަޔާން ގެ ފަހަތުގައި އިން ރައުހާ އަށް ނިސްބަތްކޮށް މަ، ބަހުން ޖަހާލީމެވެ. އަހަރެންގެ އާދަ ކަމަށް ވުމުން، އެއްވެސް މީހަކު އަޅައެއް ނުލިއެވެ.\n“ޒިން، ކޮންކަމެއް އީދުގަ އޮތީ؟” އެއްވެސް ކަމެއް ނުއޮންނާނެކަން ޔަޤީންވާ ހާލު ލުވެއިޒް އަހާލިއެވެ. މަ ކުރާނެ ކަމަކަށް އޮންނާނީ ނިދުމާއި ކެއުމެވެ. ކައިކައިފައި ނިދީމަ އެ ނިމުނީއެވެ.\n“ހިނގާބަ ޝާން މެންނާއެއްކޮށް ނޫނަށް ޖައްސާލަން.” އަނެއްކާވެސް ޝަޔާން ވާހަކަ ދެއްކިއެވެ. ޝާންމެންނޭ ބުނުމުން އަހަރެން ކޮންބައެއްހޭ އަހާލީމެވެ.\n“ފެމަލީ.. މި ބުނީ މަށާ ދޮންތަ ވާހަކަ. ދެން އޮފްކޯސް، ދޮންތަޔާއެއްކޮށް ލުވެއިޒް ދާނެ. މަ ގެންދާނަން ރައު.” ދެން ވެސް ވާހަކަ ދެއްކީ ޝާންއެވެ.\n“ދެން ޝާންމެން ފެމިލީ ޓްރިޕް ރުއިންކުރަން މާޒް ދާކަށް ނުވަނެ ދޯ. އަނެއްކޮޅުން ކައެމެން، ބިޓުން ގޮވައިގެން މާފޮޅުވަން ދިޔައީމަ، މަ އެކަނި ވާނެ.” ދެންވެސް ދިމާކޮށްލަމުން އަހަރެން އިންކާރު ކުރީމެވެ.\n“ދެން، ވެލިންޓަން އިން އައި އިރު، ކައި ގޮވައިގެން އައިނަމަ. ހަމަ އަހަރުމެންނަށް ދައްކާވެސް ނުލިއޭ.” ވާހަކަ ތެރެއަށް ވަންނަމުން ރައުހާ ބުނެލިއެވެ. މަ ދޭނެ ރައްދު މަދުވާނެ ހެއްޔެވެ؟\n“ކައި ރީތިކަމުން ރާއްޖެއަށް އައިސްފިއްޔާ އެސްފީނާއެއް ޖެހިދާނެތީ..” އަހަރެން ވަރަށް ވެލާފާ ބުނެލީމެވެ. ހަމަ އެއާއެކު ލުވެއިޒް ހޭން ފެށިއެވެ. ދެމަހެއް ތެރޭ މީހެއްގެ އަންބަކަށް ވާން އުޅޭ އަންހެން ކުއްޖާ އަކީ މަގޭ ލޯބިވެރިޔާއޭ، ބުނާއިރުވެސް، އެހެންމީހުންނަށް ރެޔަކާ ނުލަނީއެވެ. އަހަރެން އަމިއްލައަށް، މަށަށް އޮސްކާ އެވޯޑް ދީފީމުހެވެ.\nއެންމެފަހުން ނިމުނީ އަހަރެންވެސް ދާ ގޮތަށެވެ. ޝާންގެ ބޭންޑު ޝޯ ގައި ޕަރފޯމް ކުރަން ހަމަޖެހިފައި އޮއްވާ، ބައެއް ކުދިންނަށް ނުދެވޭތީ، އެބައި ކަވަރ ކޮށްދިނުމަށް ޝާން އެތައްފަހަރަކު އާދޭސް ކުރުމުންނެވެ. ލުވެއިޒްގެ ލޯންޗުގައި، އަހަރެމެން ފުރިއިރު، ހެނދުނު ނުވައެއް ޖަހަނީއެވެ. ދަތުރު އަހަރެން ހީކުރި ވަރަށް ވުރެ މަޖަލެވެ. ލަވަކިޔުމާއި، ޖެއްސުންކުރުމުގައި، ހަތަރު ގަޑިއިރު ދިޔަ ގޮތެއްވެސް ނޭންގުނެވެ.\nނ.ކެނދިކުޅުދޫއަށް އަހަރުމެން ލެފިއިރު، އީދުގެ ކުލަތަށް، ހުރިހާ ހިސާބަކުންވެސް ފެންނަން ހުއްޓެވެ. ކުލަ ޖެހުން ފަށައިފިކަން ބިންމަތީގެ ތަންތަންގަނޑުން ފެންނަން ހުރި އިރު، ދޭތެރެ ދޭތެރެއިން ސައިކަލުގައި އެކިއެކި ގްރޫޕްތައް، ސަކަރާތް ޖަހަމުން ދާ އަޑު އިވެއެވެ. ޙަޤީގީ އުފާވެރި ކަމަކީ އެއީ ނޫންހެއްޔެވެ؟\nއަހަރެމެންނާއި ޚިލާފަށް ޝާން ބޭނުންވީ، ރަނގަޅަށް ސަކަރާތް ޖަހާލާފައި ގެއަށް ދާށެވެ. އެހެންކަމުން، ރައުހާ އާއި، އޭނައާއިއެކު އައި ދެތިންރަށްޓެހިން، އުތުރަށް ހިނގައިގަތުމުން، އަހަރެމެން، ދެކުނަށް ހިނގައިގަތީމެވެ. ޝާނާގެ ގެވެސް، އަދި އަހަރެމެން ތިބޭ ގެސްޓްހައުސް ވެސް ހުރީ އެކޮޅުގައި ކަމުންނެވެ.\nޝާނާ އާއި އަލީނާ ބޮޑު ވާހަކައެއްގައި ތިބެ ކުރިއަށް ދަމުން ދިޔައިރު، އަހަރެން ވެސް، ލުވެއިޒް އާއި ވާހަކަ ދައްކަމުން ދިޔައީމެވެ. އަހަރެންނެކޭވެސް އެއްގޮތަށް، އީންވެސް އައީ، ޝާ އާއި ލުވެއިޒް އާދޭސް ކުރާ ވަރުންނެވެ.\nމަގުމަތީ މާ ބޮޑު ކަމެއް ނުވި ނަމަވެސް، ކުލަ ކޮތަޅު ތަކުން، ނުރެކެވުނެވެ. އަހަރެން ލައިގެން ހުރި އަތްދިގު، ހުދު ޓީޝާޓު، ގެއަށް އައި އިރު އޮތީ މުޅުން، ޚަރާބުވެފައެވެ. ކުލަތައް ފިލާނެ ކަމެއްވެސް ނޭންގެއެވެ. އަޅެ ކަޅު ޓީޝާޓެއް ލެވުނު ނަމައެވެ.\nއެއްޗިހި ބަދަލުކޮށްލައިގެން ނުވެސް ކައި، އަހަރެން އޮށޯތީ ނިދާށެވެ. އެހެންމީހުން ކޮބައިތޯވެސް ބަލައި ނުލަމެވެ.\nޔޫހާގެ މަންމަ ހަޅޭއްލަވައިގަތް އަޑާއިއެކު، އަހަރެންނަށް ހުވަފެނަކުން ހޭލެވުނެވެ. ބިރުން އޮށްދާ ނުހިއްލިއެއް ކަމަކު، އަހަރެންނަށް ހުރީ ކޮންމެސް ގޮތެއް ވެފައެވެ. އަޅާނުލާ އަހަރެން، ރީތިވެލައިގެން، އަޅިކުލައިގެ ޓީޝާޓެއް އަތުން ހިފައިގެން ނިކުތީމެވެ. ހުރިހާ ބޮއްކެއް ނިއްވާލާފައި ހުރުމުން، އެއްވެސް މީހެއް ނޫޅެނީކަން އެނގެއެވެ.\nކަންނެތް ކަމާއިއެކު، ހިނގާފައިގޮސް، ފްރިޖުން ފެންފުޅިއެއް ނަގާ ކަނޑާލީމެވެ. ވަށައިގެން ބެދިފައި އޮތުމުން، ފުދޭވަރަކަށް އަނދިރި ކަމުން، އަހަރެން ދޮރުކައިރިއަށް ދިޔައީ، ބޮކި ޖައްސާލުމަށެވެ. ނުވިސްނާ ހުއްޓާ، ދޮރު ހުޅުވާލައިފައި، ވަން ކުއްޖެއް އައިސްޖެހުނީ އަހަރެންގެ ގައިގައެވެ. ދެމީހުންނަށްވެސް ލިބުނީ ކުޑަވަރެއްގެ ޝޮކެކެވެ.\nސިއްސައިގެން ދިޔަ ވަރުން، ވެއްޓެން ދިޔަ އީން، އަހަރެންގެ އަތުން ހިފާއްޓަފައި އޮތް އިރު، އަހަރެމެންނަށް ތިބެވުނީ، ފުދޭވަރަކަށް ކައިރީގައެވެ. ވަގުތުން އީންގެ ދޮން މޫނު ރަތްވެގެން ދިޔައެވެ. މަ ހުސްގަޔާ ހުރުމުން ކަންނޭންގެއެވެ. މަޑުމަޑުން ސޮރީ އޭ ބުނެލަމުން އީން އަވަހަށް ދުރަށް ޖެހިލިއެވެ. އަދި މަޑުމަޑުން އެތެރެއަށް ހިނގައިގަތެވެ.\n“އީން..” ކޮޓަރިއަށް ވަދެ ވަދެ ހުއްޓާ، މަ ގޮވާލުމުން އީން ބަލައިލިއެވެ. މަ ލުވެއިޒް ކޮބާތޯ އެހުމުން، ދިޔައީ ޝާނާ އާ އެއްކޮށް ކަމަށް ބުންޏެވެ. ކިތަންމެ އޮރކްވަރޑް ނަމަވެސް، އަހަރެން ހިނގާލަން ދާން ބުނީމެވެ. މިއޮތް ބޮޑު ރަށުގައި، މަ ކުރާނެ ކަމެއް ނެތުމުން، ދެން ބުނާނީވެސް ކީކޭ ހެއްޔެވެ.\nފޫހިވެފައި ހުރުމުން ކަންނޭންގެއެވެ. އީންވެސް، ދެކޮޅު ހެދުމެއް ނެތި އައެވެ.\nއެންމެން އީދުގެ ހަރަކާތްތަކުގައި އުޅޭއިރު، އަތިރި މަތި، ވަރަށް ހަމަ ހިމޭނެވެ. ހޭޅިފަށުގައި އޮތް ޖޯއްޔެއްގައި އަހަރެން އޮށޯވެލީމެވެ. އެއިރު އީން، ރާޅުޖަހާ ފަށުގައި، ހުއްޓެވެ. ބޮލިހޮވަމުން، ފޮޓާނަގަމުން، ރާޅުތަކުގައި ނުޖެހި އީން އުޅެމުން ދިޔަގޮތް، ސޯޅައަހަރުގެ ކުއްޖަކަށް ވުރެ މާ ޅައެވެ. ރާޅުގައި ނުޖެހެންވެގެން، އުޅެމުން ދިޔަ ގޮތުން އަހަރެންނަށް ހެވެންވެސް ހެވެއެވެ.\nވިލުނޫކުލައިގެ ހެދުމަކާއި ކަޅު ލެގިންސްގައި، އީން ފެންނަލެއް ނުހަނު ފުރިހަމައެވެ. ފަހަތަށް އައްސާލާފައި އޮތް ކަޅު ދިގު ފަން އިސްތަށިގަނޑު، ފެންނަގޮތް ސާދާ ވެފައި ރީއްޗެއެވެ. މޭކަޕާއި ނުލައިވެސް، އެ މޫނުން އެއްވެސް އުނިކަމެއް ނުފެނެއެވެ. އަޅިކުލައަކާއި ވައްތަރު، ކަޅުދެލޯ، ލުވެއިޒްއާއި އެލީޒާއަށްވުރެ، މާފުންވެފައި، ރީތިކަމަށް ދައްކައެވެ.\nމައުސޫމް ރީތި އެ އަންހެން ކުއްޖާ، ކޮންމެ ރެއަކު، އެކަނި މައި އެކަނި، ދަންވަރު ރޮނީ ކީއްވެތޯ، ސުވާލުކޮށްލެވުނެވެ. އީންގެ ޙަޤީގަތް އެނގެން، ނޭނގޭ ބޮޑުމިނެއްގައި ބޭނުންވިއެވެ.\nއަހަރެމެން ގެއަށް ދިޔައީ، އިރު އޮއްސެން ގާތްވެފައިހުއްޓައެވެ. އެއިރު، ލުވައިޒް އާއި ޝާނާގެ އިތުރުން ރައުހާއާއި ޝާން ވެސް އުޅެއެވެ. ވަން ގޮތަށް އީން ދިޔައީ އީންގެ ކޮޓަރިއަށެވެ. މަ ގޮސް، ލުވެއިޒް ކައިރިއަށް، ސޯފާއަށް ވެއްޓިގަތީމެވެ. ދެން ތެދުވަން ބޭނުން ނުވާފަދަ ގޮތަކަށެވެ. ނަމަވެސް، ދެވަނަ ސިކުންތުގައި، ޝާން އާއި ހެދި، ޖެހުނީ ތެދުވާށެވެ.\nކިޔަން ޖެހޭ ލަވަ ދިނުމަށް ފަހު، އަހަރެން ދަސްކުރަންވީ ބައިތައް ކިޔައިދީފައި، ދަސްކުރަން ބުންޏެވެ. އެއަށް ވުރެ ފޫހި ކަމެއް އޮންނާނެހެއްޔެވެ؟ މަވާ ސަލާމެވެ.\nއެރޭވެސް އެއްވެސް މީހަކު ގެއަކު ނޫޅެއެވެ. އެންމެން އީދު މަޖާ ނަގަނީއެވެ. އެކަމަކު މަ، ގޭގައި އެނދުގައެވެ. ލުވެއިޒްމެން ބިޓުން ހޯދި ފަހުން، އައި ގިނަ ޢީދުތަކެކޭވެސް އެއްގޮތަށެވެ.\nއަނެއްކާވެސް މަ ނިދީއެވެ. މީހުން، ވަކިން ޚާއްސަކޮށް މަންމަމެން، ބުނެ އުޅޭނެއެވެ. ސައުވީސް ގަޑިއިރު ނިދިޔަސް، ނިދަން ފޫހިނުވާ މީހުން އުޅެއެވެ. އޭގެން ކުރީސަފު މީހަކަށް މަ ވާނެއެވެ.\nސައުވީސް ގަޑިއިރު ނިދަމޭ ކިޔާ ފޮނިކެނޑިއަކަސް، އެކެއް ޖެހިތަނާހެން، މަށަށް ހޭލެވުނެވެ. ވޭތުވެ ދިޔަ މަހު، މަ އެންމެ ފޯރީގައި ސަކަރާތް ޖަހާ ގަޑި ވީމަ ތޯއްޗެކެވެ.\nކޮންމެއަކަސް ބޭރަށް ނިކުތީ، ތެދުތެދަށް ބުނާނަމަ، ވަކި ސަބަބެއް އޮވެގެނެއް ނޫނެވެ. މާލޭން ނުލިބޭ، ވައިކޮޅު ޖައްސާލޭށޭވެސް ބުނެވިދާނެއެވެ.\nބޫޓުނެގި ވަގުތު، މަގޭ ‘ދަންވަރު ރާނީ’ ނޫޅުއްވާކަން އެނގުނެވެ. ޔަގީނެވެ. ކޮންމެސް އިންސިއަކާއި އެއްކޮށް މީޓަށް ގޮހެވެ. ރޯދަމަސް ނިމުމުން، ހަންޑިއެއް ކައިރިއަށް ދެވުމުގެ ފުރުސަތުވެސް ކުޑައެއް ނޫންތާއެވެ. އެމީހަކާ އެމީހެއްގެ ޙަޔާތެވެ. މަށަށް ކީތް ހެއްޔެވެ.\nހަނދު ފެންނަންވެސް ނެތް އިރު، އަތިރި މަތީ އެއްވެސް އަލިކަމެއް ނުވެއެވެ. ގޭ ފަހަތުގައި ހުރި، ހޮޅު އަށީގައި އިށީންދެލީމެވެ. ދަންވަރު، މާލެގެ ހަލަބޮލި މާހައުލުގައި، ކުރެވޭހާވެސް ކަމަކީ ބުރުޖެހުމެވެ. ނަމަވެސް ރަށް ހިތްފަސޭހައެވެ. އެކަމަކު މިބުނީ މަ ރަށްފުށު ދިރިއުޅުމެއް ބޭނުމެކޭ ނޫނެވެ. މަ ކަހަލަ، ބޮޑާ މީހެއް، މަދިރި ހާއްޔެއްގައި ހަފްތާއެއްވެސް ދިރިހުންނާނީ ކިހިނެއްހެއްޔެވެ.\nއެއްލި ކަޅިއަކުން މަށަށް ފެނުނީ ހަންޑިއެކެވެ. ވީ އުފަލުން މަ ދެލޯ ބޮޑުކޮށްގެން ބަލަން ފެށީމެވެ. ކުރެވުނީ ކުށްހީއެއް ނޫންކަން ޔަޤީން ކުރާށެވެ. ނޫނެކެވެ. އެއީ ތަންކޮޅެއް ކުރިން ރެއަކު މަށަށް ފެނުނު ހަނދެވެ.\nއީން މޮޅީ ހަމައެކަނި، ޗޮކްލެޓު ވައްކަން ކުރާކަށް ނޫނެވެ. މީޓަށް ދާނެ ތަންތަން ކަނޑައަޅާންވެސް އެވަރެއް ނެތެވެ. ހުރީ ފުޓުބޯޅަ ދަނޑުގެ، ޗޭންޖިން ރޫމް ފުރާޅު މައްޗަށް އަރައެވެ. ކިތަންމެ ދުރަސް އެއީ އީން ކަން މަށަށް އެނގެއެވެ. ތިރިޔަށް ފައިބާލައިގެން އިށީންދެގެން އިން އިރު، ކައިރީގައި ހުރި މީހަކު މާރަނގަޅަކަށް ނުފެނެއެވެ. ފަހަރުގައި އޮށޯވެ އޮތީމަ ކަމަށް ވެދާނެއެވެ.\nދެން، އަހަރެން ކަހަލަ ނުސިޔާނު މީހުން ކުރާނީ ކީތްކަން އެނގެއެއް ނޫންހެއްޔެވެ؟ ގޮސް ފުރާޅަށް އެރީމެވެ. ފުދޭވަރަކަށް ޓްރެއިނިން ލިބިފައިވުމުން، އަނދިރީގައިވެސް، އެތަނަށް އެރުންވީ މަށަށް މެޓަލަކަށެވެ. އެކަމަކު ރަހައެއް ނުލައެވެ.\n“އޯހް.. އެކަނިތަ؟ މަ ހީކުރީ ބީއެފް ގޮވައިގެން ކަމަށް.” ބްލެކްމެއިލް ކުރެވޭނެ ފެންވަރުގެ ފޮޓޯއެއް ނުލިބުމުން، މާޔޫސް ކަމާއިއެކު، މަގޮސް އީން ކައިރީ އިށީނީމެވެ.\n“މަ ކޮންމެ ތާކަށް އަރާ އިނަސް، ދަންވަރު ވެއްޖިއްޔާ، މާޒިން ވާނެ އަންނަން.. ޕީޕަލް ނީޑް ޕްރައިވެސީ ކަމެއް ނޭންގޭތަ؟” އީން ރުޅި އައިސްފައި ވާހަކަ ދެއްކުމުން މަ ހައިރާން ވިއެވެ. ނަމަވެސް ބޮޑަށް ހައިރާން ވީ، ގިނައިރު ރުއިމުގެ ސަބަބުން އަޑަށް އައިސްފައި ހުރި ބަދަލުންނެވެ. އެ ކަރުނަތަކުގެ ފަހަތުގައި އޮތް ސިއްރު އެނގުން މަށަށް ވަރަށް މުހިންމު ވެއްޖެއެވެ. ކަންކަމުގެ ސިއްރު ހޯދާ މީހަކަށް ކައިރީގައި އުޅޭ މީހެއްގެ ޙަޤީގަތް ނޭންގެންޏާ ކިހާ އުނދަގޫވާނެ ހެއްޔެވެ.\n“މަމް މަތިން މިސް ވަނީތަ؟” ވަރަށް އިރު ހަނު ހުރެފައި އަހަރެން އަހާލީމެވެ. އިތުރު އެއްޗެއް ސިކުނޑިއަށް ނައިސްގެންނެވެ. އީން ކަހަލަ މެގަ މައިންޑެއް، ލޯބިވެރިޔާ ޚިޔާނާތް ތެރިވެގެން ރޯ ވައްތަރެއް ނުޖަހައެވެ.\nޖަވާބު އައި ސްޕީޑުން މަށަށް ނުހެވުނީ ކިރިޔާއެވެ. އަދި މި ބުނެވުނީ ކުޑަކޮށް ނުބައި ކޮށެވެ. އީންގެ މޫޑް ހުރި ގޮތުން ހިނިގަނޑު މައިތިރި ކުރީއެވެ. ކުރަން ޖެހުނީއެވެ.\nއެތަށް އިރެއް ފަހުން ބޯހޫރުވާލިއިރު، އެ ހަރަކާތުގައިވެސް ވަނީ މައުސޫމް ކަމެވެ.\nވަރަށް ހިތްވަރު ކޮށްފައި އަހަރެން އަތް ގެންގޮސް އީންގެ ކޮނޑުގައި ބާއްވާލީމެވެ. އަދި ގަޔާއި ކައިރި ކޮށްލީމެވެ. އެކުވެރިއެއްގެ ގޮތުން، ދެރަވެފައި ހުރި އެކުވެރިޔާއަށް ފޯރުކޮށްދެވެން އޮތް އެހީއަކީ އެއީ ކަމުގައި ވާތީއެވެ. ދުރުވާން އުޅެފައިމެ، އީންމަޑުން އިނެވެ. އަހަރެން އެހެން ހެދީ ނުބައި މާނައެއްގައި ނޫންކަން ވިސްނުނީ ކަންނޭންގެއެވެ.\nއީންގެ މުޅި ހަށިގަނޑު ދިޔައީ ތުރުތުރު ލަމުންނެވެ. ކޮޓަން ފޮތީގެ ހެދުމެއް ނަމަވެސް، އެ ހަށިގަނޑުގައިވި ގަދަ ފިނިކަން އިހުސާސްވެއެވެ. ވަރުބަލިކަން ފެންނަން ހުރި މޫނުމަތިގައިވަނީ މައުސޫމް ކަމެވެ. ހިތް އެދެމުން ދިޔައީ ‘ހިތާމަ’ އީންގެ ރަދީފުން ނެރެލުމަށެވެ. އެއީ… އެއީ ކީއްވެކަމެއް މަށަކަށް ނޭންގެއެވެ.\n“ސިއްރެއް ބުނަންތަ؟” އެއްވެސް އެއްޗެއް ނުބުނުމުން އަހަރެން ކުރިއަށް ގެންދިޔައީމެވެ.\n“އެއްވެސް މީހެއް ކައިރީ ނުބުނާތި. ލުވެއިޒް ކައިރީގަވެސް.” އަހަރެން އެހެންބުނުމުން، މަޑުމަޑުން އީން ހޫމްއަޅުވާލިއެވެ.\n“އީން.. މަ… މަށަކީ ވަރަށް ހެއްވާ ޖޮބެއް ގެންގުޅޭމީހެއް.” ކުޑަ ހީލުމަކާއި އެކު މަ އެހެން ބުނުމުން، އީން ފާޑަކަށް މަށަށް ބަލާލިއެވެ. އަދި އެ ހިތާމަވެރި ކަމުގެ ތެރެއިން ފަނޑުކޮށް ހިނިތުން ވެލިއެވެ.\n“އެ ޖޮބް އިނގެން ބޭނުންތަ؟” މަ ފަރުވާތެރި ކަމާއެކު އީން އަށް ބަލައިލީމެވެ. އީން މީހެއް ކައިރީ ބުނެފާނެ ހެއްޔެވެ؟ އަނގަ ހުޅުވި ނަމަވެސް، އަޑެއް ނައެވެ. އެހެނަސް، މަށަށް، ބުނަން އުޅުނީ އާނއެކޭ ކަން އެނގުނެވެ.\n“މަ.. މުޙައްމަދު މާޒިން ޒިހާން، އަކީ ސީކްރެޓް އެޖެންޓެއް.. ސްޕައިއެއް.” ވަރަށް ފަހުރުވެރި ވެލާފައި އަހަރެން ބުނީމެވެ. ވަރަށް ޖޯކު ރާގު ގަނޑެއްގައެވެ. ބުނި ގޮތުން ކަންނޭންގެއެވެ. އީންވެސް، ކުރެހިފައިހުރި އަޑުން، މަޑުމަޑުން ހީލިއެވެ.\n“ސިންސް ވެން؟” މާ ކުރިންވެސް މަ ހުރީ، ސުވާލު ކުރާނެކަމަށް ވިސްނައިގެންނެވެ. ނަމަވެސް، އީން ކުރީ މަ ޖަވާބުދޭން ރެޑީވި ސުވާލެވެ. އަޅައިގަންނަމުން، މި އަހަރުން ފެށިގެންނޭ މަ ބުނީމެވެ.\nހަމަ އެއާއި އެކު، އީންގެ މޫޑު އިހު ހުރި ގޮތަށް ބަދަލުވިއެވެ. އަދި މަށާއި ދުރަށް ޖެހިލިއެވެ.\n“އެވީ ކިހިނެއް؟” ހިތާ ކުރަންޖެހޭ ސުވާލު، އަހަރެންގެ ދުލުން ބޭރު ވީއެވެ.\n“މާޒިން ހަދާ ދޮގުތައް ޤަބޫލުކުރާހާ މޮޔައެއް ނޫން އީން އަކީ.” ވަރަށް ހަރުކަށި ކަމާއިއެކު އީން ބުންޏެވެ.\n“އިނގޭ އެއްވެސް މީހަކު ޤަބޫލު ނުކުރާނެ ކަންވެސް. އެހެންވެ މި ބުނީވެސް.. އެކަމަކު ތެދު ވާނީ ތެދަށް.” ދުރަށް ބަލަހައްޓައިގެން އިނދެ މަ ބުނެލީމެވެ. މަ ހީކުރީ އީން ޤަބޫލުކުރާނެ ކަމަށެވެ. ނަމަވެސް އަލީނާ، މަ ހީކުރި ކަހަލަ އީން އަކަށް ނުވިތާއެވެ.\nއީންވެސް އިތުރަށް ހަރުކަށި ގޮތެއް ބޭނުމެއް ނުކުރިއެވެ. “މާޒިން ތި ހަދަނީ ތެދުކަމަށް ވަންޏާ އީންކަހަލަ މީހަކާ ގާތްވެސް ނުވާނެ.”\n“ހެޔޮނުވާނެ އީން.. ސަބަބު ބުނެބަލަ” ވާހަކަ ދެއްކުނު ބާރުމިނުން، ހުދު އަހަރެންވެސް ހައިރާންވިޔެވެ. އަހަރެންނަށް ރުޅި އަންނަން އިނގޭކަން އަހަރެން ނުދެނަހުރީމެވެ.\nއަހަރެން ހީކުރީ، އެހާ ބާރަށް ބުނެވުމުން، އީން ރުޅި އަންނާނީ ކަމަށެވެ ނަމަވެސް ކަންތައް ވީ އެހެނެއް ނޫނެވެ. ދުރަށް ބަލަހައްޓައިގެން އިނުމަށް ފަހު، އިރުކޮޅަކުން، އިވެން ފެށީ، ގިސްލުމުގެ އަޑެވެ. އެއީ އަހަރެން އެހާ ރުޅި އައިސްފައި ބުނުމުން ހެއްޔެވެ؟ ސަބަބު އެނގެން އަހަރެންގެ ކެތްތެރިކަން ކޮޅުންލަނީއެވެ.\n“މާޒިން…. މަ… މަ..” ބުނެ ބުނެ ހުރެފާ، ކުއްލިއަކަށް އީން ތެދުވެ ހިނގައިގަތެވެ. އެހެންކަމުން ހިފަހައްޓަން، މަށަށް އެއްވެސް ކަމެއް ނުކުރެވުނެވެ. އެ ދިޔަ ބާރު މިނުގައި، ގޮސް، އީން ތިރިޔަށް ފޭބިއެވެ. ހަރަކާތެއްވެސް ގެންނަން ނޭންގިފައި މަށަށް ހުރެވުނީއެވެ.\nދެރަވެފައި ތިބޭ ވަގުތު އަންހެން ކުދިން، ވަރަށް މޮޔަ ކަންކަންވެސް ކުރާކަން ހަނދާންވި ހިނދު، މަ ތެދުވީމެވެ. ނަމަވެސް އެއިރު އީން، ބޯޅަދަނޑުން ނިކުންނަނީއެވެ. އަދި މަ ބަލަބަލާ ހުއްޓާ، ގޮސް ގެއަށްވަދެ، ގެއްލުނެވެ.\nދެން ދިޔުމުގެ ބޭނުމެއް ނެތަތީ، މަ ފުރާޅުގައި އޮށޯވެލީމެވެ. ދުވާލު ހެވިފައި ހުންނަ އީން، ރޭގަނޑު އަބަދު ރޮނީ ކީއްވެ ހެއްޔެވެ؟ މަ އީން އާއި ވައި ނޭޅޭނެ ވަރުގެ އީން ކުރީ ކީތް ހެއްޔެވެ؟ އަހަރެން މަޑުމަޑުން އަތް ގެންގޮސް ހިތްމަތީ ބާއްވާލީމެވެ.\nއަހަރެންނަށް ހޭލެވުނީ އިރުގެ ދޯދިތައް މޫނަށް އެޅުމުންނެވެ. ރޭގެ ކަންތަކާއި، އޮވެވުން ތަން ހަނދާން ވުމުން، މީހަކު ބުރަކަށީގައި ސައްޕެއް ޖެހިހެން ތެދުވީމެވެ.\nMe first dhw. .kiyaafa comment eh kohlaanan ingey dear..??\nWoah??…vvv Salhi mi part vec vec..monsta thy gurl eh thr ..heheh…cuz Hama hyvy inge gurl eh hn..btw whn next part….Curiously waiting fr the next ingey..plc soon up kurahche story!!??\nAhaha thankss. Jiji kurin hykury monsta akii boy ehh kamah dhww. Brw ey liyefa huryma monsta ves ehn hithahh eri. Yeahh I’magirl. ????. And really thankss ?❤\nhey… monsta it was amazing ingey… btw me second dhw… :* luv yuh!\nYhh. Congra and really thanksss. ❤?❤\nWOW…I am loving this story….Vvfurihama MAA Sha Allah..??????❤❤\nAwesome .love this story sis ??????❤\nThankss Drax brww\nMonsta thy noonu atholhu kujjehtha?\nKendhukolhu avashu ga thweulheniii? Btw varah reethi story ma sha Allah\nummm no… hehe Thankss\ni just remembered to ask//efoni zin namaadhu es kuretha lol, he actually good dho kithamme fonyas\nHehe lol. Yhh dhen Xin anehhen basahaane. He is not goas. Dirty minded ?????\n24 hours nidhiyas foohi nuvaa list ge second ah my name jaalahchey :p\nHehe. Dhen Drax thinakah laafa monsta hatharakahh dhww ????\neen yaa zin ge varah salhi scene eh geneba\nHehe. Emyhun ge scenes ginakuran hama mi masaiikaii kuranyy. Thankss mrs Salvatore. Aleena?? ??\nގެއްލިދިޔަ ހަޔާތް….. 4\nއެހީގެއަގު 13 ވަނަބައި\nލޯބި August 8, 2013\nއެހެނަސް ހަމަ ލޯތްބޭ ވެވެނީ (ދިހަވަނަބައި)


ހޯރަފުށި އެއަރޕޯޓްގެ ދަތުރުތައް އަންނަ ހަފްތާގައި ފަށަނީ | Sandhaanu\nހޯރަފުށި އެއަރޕޯޓްގެ ދަތުރުތައް އަންނަ ހަފްތާގައި ފަށަނީ\nވިއްސާރައިގައި ބޮޑެތި ގެއްލުންތަކެއްވެފައިވާ ހޯރަފުށި އެއަރޕޯޓްގެ ދަތުރުތައް މި މަހު 15 ފަށާނެކަމަށް ރީޖަނަލް އެއަރޕޯޓްސް ކޮމްޕެނީން ބުނެފިއެވެ.\nމިދިޔަ މަހު ރާއްޖެއަށް ކުރި ވިއްސާރައިގައި ކުޅުދުއްފުށި އެއަރޕޯޓްގެ ޓާމިނަލް އިމާރާތުގެ ދޮރުތައް ވެއްޓި އިމިރާތަށް ގެއްލުންވެފައިވާއިރު އުދަ އެރުމުގެ ސަބަބުން އެއާޕޯޓުގެ ހައިވޭ އަދި ރަންވޭއަށް ވަނީ ވެއްޔާއި ގާ އަރައިފަ އެވެ. އަދި ހޯރަފުއްޓާ ހޯރަފުށީ އެއަރޕޯޓް ގުޅާލާ ކޯޒްވޭއަށް ވެސް ބޮޑެތި ގެއްލުންތަކެއް ލިބުނެވެ. މި ގެއްލުންތަކުގެ ސަބަބުން އެއަރޕޯޓަށް ދަތުރުތައް މެދުކަނޑާލީ މިދިޔަ މަހުގެ 14 ވަނަ ދުވަހުއެވެ.\nމިދިޔަ އަހަރުގެ ނޮވެމްބަރު މަހު ހުޅުވި ހޯރަފުށީ އެއަރޕޯޓް ވިއްސާރާގައި ގެއްލުންވީއިރު އެއާ ޕޯޓްހުރީ އިންޝުއާ ވެސް ނުކޮށެވެ.\nއުދައެރުމުގެ ސަބަބުން ޓަރމިނަލަށް ލިބުނު ގެއްލުންތައް މަރާމާތުކުރުމުގެ މަސައްކަތް ކުރަނީ އެމްޓީސީސީއާ ހަވާލުކޮށްގެންނެވެ.\nރީޖަނަލް އެއަރޕޯޓްސް ކޮމްޕެނީން ބުނީ އުދަ އެރުމުގެ ސަބަބުން ރަންވޭއަށް އެއްވެސް ގެއްލުމެއްވެފައި ނެތްކަމަށެވެ. ރަންވޭއަށް ގެންލުންވިތޯބެލުމަށް އެކުންފުނިންވަނީ ސާވޭއެއްކޮށްފައެވެ.\nއެއާޕޯޓު އަޅާފައިވަނީ ހޯރަފުށީ ފަޅުން 345،000 އަކަ މީޓަރުގެ ސަރަހައްދެއްހިއްކައިގެންނެވެ.\nޖުމްލަ 211 މިލިއަން ރުފިޔާ ހަރަދު ކުރި މި އެއާޕޯޓު ތަރައްގީ ކޮށްފައި ވަނީ1.2 ކިލޯމީޓަރުގެ ރަންވޭއަކާއި 86،35 ސްކޮޔާ މީޓަރުގެ އޭޕްރަން އަކާއި ޓެކްސީ ވޭއެއްގެ އިތުރުން ސާވިސް މަގުތަކާއި، 9،473 ސްކޮޔާ މީޓަރުގެ ޕާކިން އޭރިއާއަކާއި 1،718 ސްކޮޔާ މީޓަރުގެ ފަޔާ އެކްސެސް މަގަކާ އެކު އެވެ.


އެންމެ ރީތި ވާހަކަ (ފަސްވަނަ ބައި) | ތާރީޚް | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ތާރީޚް އެންމެ ރީތި ވާހަކަ (ފަސްވަނަ ބައި)\nއެއަޚުން އެމީހުންގެ ބައްޕަގެ އަރިހަށް އެނބުރި ހިނގައްޖެއެވެ. އެމީހުން ޖަމަލުތަކުގައި ހުރި މުދާތައް ނުބާލާ އެންމެ ފުރުތަމަވެސް އެކަލޭގެފާނާ ސަލާން ގަލާންކުރުމަށްފަހު ހިންހަމަނުޖެހުމާއެކު ދެންނެވިއެވެ. "ބައްޕާއެވެ! އަހަރެމެންގެ ކޮއްކޮ އަހަރެމެންނާއެކު ނުފޮނުވައިފިނަމަ، ދެން އަހަރެމެންނަށް މިނެދިނުން މަނާވީއެވެ. މިނެދޭ މީހުން އެތާ ނެތް މީހުންނަކަށް ނުމިނެދެއެވެ. ބައްޕަ އަހަރެމެންނަށް އިތުބާރުކުރައްވާ އޭނާ އަހަރެމެންނާއެކު ނުފޮނުއްވަނީ ކީއްވެތޯއެވެ؟ އަހަރެމެން އާދޭސް ދަންނަވަމެވެ. އޭނާ އަހަރެމެންނާއެކު ފޮނުއްވައިދެއްވާށެވެ. އަހަރެމެން އޭނާއަށް ކަމޭހިތާނަމެވެ." ޔަޢުޤޫބްގެފާނު އެމީހުންނަށް ނުހަނު މާޔޫސްކަމާއެކު ވިދާޅުވިއެވެ. "މީގެކުރިން ބިންޔާމީންގެ އަޚު ޔޫސުފާމެދު ތިޔަބައިމީހުންނަށް އިތުބާރުކުރި ފަދައިން ނޫނީ، އޭނާއާމެދު ތިޔަބައިމީހުންގެ މައްޗަށް ބައްޕަ އިތުބާރުކުރާނެ ހެއްޔެވެ؟ ﷲ އީ، ރައްކާތެރިކުރައްވާ، އެންމެ ހެޔޮ ރަސްކަލާނގެއެވެ. އަދި އެކަލާނގެއީ ރަޙްމަތްލައްވާ، އެންމެ ރަޙްމަތްވަންތަ ރަސްކަލާނގެއެވެ." އެކަލޭގެފާނުގެ މިޖަވާބައިގެން އެމީހުންގެ އެދުން ރައްދުކުރެއްވިއެވެ.\nއޭގެ އިރުގަނޑެއް ފަހުން، އެމީހުން އެމީހުންގެ ގޮވާން ބަސްތާތައް ހުޅުވިއިރު އޭގެތެރޭގައި އެމީހުން ގޮވާމުގެ ބަދަލުގައި އަގަށް ގެންދިޔަ މުދާތައް ހުއްޓާ ފެނިއްޖެއެވެ. އެމީހުންގެ ބައްޕާފުޅުގެ އަރިހަށް އަވަސް އަވަހަށް ދިޔައެވެ. އަދި ގޮސް ދެންނެވިއެވެ. "ބައްޕާއެވެ! މިއަށްވުރެ މޮޅަށްއަހަރެމެން އެދޭނީ ކޮންކަމެއް ހެއްޔެވެ؟ މިހިރީ އަހަރެމެންގެ މުދާ އަހަރެމެންނަށް ރައްދުކުރެވިފައެވެ. ކޮއްކޮ އަހަރެމެންނާއެކު ފޮނުވައިފިނަމަ އަހަރެމެންގެ އަހުލުންނަށް އިތުރު ކޮއްތު ލިބޭނެއެވެ. އަހަރެމެން އޭނާއަށް ރައްކާތެރިވާނަމެވެ. އަދި ޖަމަލަކަށް އެރުވޭހާ ކޮއްތު އިތުރުކުރާނަމެވެ. އެއީ ބިމުގެ ޚަޒާނާތަކުގެ ވެރިޔާއަށް ދެއްވަން އެހާމެ ފަސޭހަ، އެކަލޭގެފާނުގެ ނިސްބަތުން ނުހަނު މަދު އެތިކޮޅެކެވެ."\nއޭގެތެރެއިން މީހަކު އިތުރަށް ޔަޢުޤޫބުގެފާނަށް ވިދާޅުވިއެވެ. "މިޞްރުގެ އެމަތިވެރި ސާހިބާ އަހަރެމެންގެ މުދާ ރައްދުކުރުމުން، އެމަނިކުފާނު އަހަރެމެންގެ ކޮއްކޮއަށް ނުބައިކަމެއް ނޭދޭކަން އެނގެއެވެ. އަދި އެކިޔައިދިންހެން މިކަމުގެ ސަބަބުން އަހަރެމެންނަށް ފައިދާއެއް ނޫނީ ނުވެއެވެ." މިހުރިހާ ވާހަކައެއް އެއްސެވުމަށްފަހުވެސް ޔަޢުޤޫބްގެފާނު ބިންޔާމީން އެމީހުންނާ އެއްކޮށް ފޮނުއްވެވުމަށް އިންކާރުކުރެއްވިއެވެ.\nދުވަސްތައް ފާއިތުވަމުން ދިޔަވަރަކަށް އެމީހުންގެ އަތުގައި ހުރި ގޮވާން ބޭނުންކުރެވެމުން ހުސްވަމުންދެއެވެ. އެންމެ ފަހުން ޔަޢުޤޫބްގެފާނު އެމީހުންގެ ގާތުގައި މިޞްރަށްގޮސް އިތުރަށް ގޮވާން ހޯދައިގެން އައުމަށް އެދިވަޑައިގަތެވެ. އެމީހުން ޔަޢުޤޫބްގެފާނަށް މިޞްރުގެ ސާހިބާ ވިދާޅުވި ވާހަކަ ހަނދުމަކޮށްދިނެވެ. އެމީހުންނަކަށް ބިންޔާމީނާ ނުލައި މިޞްރަކަށް ނޭރޭނެއެވެ. ޔަޢުޤޫބްގެފާނު އިތުރު އެހެން ގޮތެއް ނެތިގެން، ބިންޔާމީން ފޮނުއްވެވުމަށް އެއްބަސްވެވަޑައިގެންނެވިއެވެ. ނަމަވެސް އެއީ އެމީހުންގެ ކިބައިން ޢަހުދުކަށަވަރެއް ހިއްޕެވުމަށްފަހުއެވެ. އެކަލޭގެފާނު އެމީހުންނަށް ވިދާޅުވިއެވެ. "ތިޔަކުދީންގެމައްޗަށް ޢަދާވަތްތެރިންގެ ބަޔަކު ގަދަވެއްޖެ ހިނދަކު މެނުވީ، ބިންޔާމީން އަނބުރާ ބައްޕަގެގާތަށް ގެނެސްދޭނެކަމަށް، ﷲ ގެ ޙަޟްރަތުންވާ ޢަހުދެއް ތިޔަކުދީންބައްޕައަށް ގެނެސްދީފުމަށް ދާންދެން ތިޔަކުދިންނާއެކުއެކުއްޖާފުޅެއް ނުފޮނުއްވާނަމެވެ." އެމީހުން އެކަމުގެ މައްޗަށް ޢަހުދުވެ އެއްބަސްވިއެވެ. "އަހަރެމެން މިބުނާ އެއްޗަކަށް ﷲ ހެކިވެވޮޑިގެންވެއެވެ." ޔަޢުޤޫބްގެފާނު އެމީހުންނަށް ހަނދާންކޮށްދެއްވިއެވެ.\nޔަޢުޤޫބްގެފާނު އެކަލޭގެފާނުގެ ބޭފުޅުންނަށް ދަތުރުމަތީގެ ބައެއް ކަންކަމާއި އަދިވެސް އެހެނިހެން ކަންކަމާމެދު ނަޞޭޙަތްތެރިވެ ވަޑައިގެންނެވިއެވެ. އެކަލޭގެފާނު ވިދާޅުވިއެވެ. "އޭދަރިންނޭވެ! ތިޔަކުދިން އެތަނަށްގޮސް އެއްދޮރޯއްޓަކުން ނުވަންނާށެވެ. އަދި ތަފާތު ދޮރޯށިތަކުން ވަންނާށެވެ. މާތް ﷲ ގެ ޙަޟްރަތުން ތިޔަކުދީންނަށް އެއްވެސް ކަމެއް ބައްޕައަކަށް ފުއްދައެއް ނުދެވޭނެއެވެ. ﷲ އަށް މެނުވީ ޙުކުމްކުރެއްވުމެއް ނެތެވެ." އެކަލޭގެފާނު ވާހަކަކޮޅު ކުރުކޮށްލައްވަމުން ވިދާޅުވިއެވެ. "އަހަރެން ވަކީލްކުރަނީ އެކަލާނގެއަށެވެ."\nޔަޢުޤޫބްގެފާނު އެކުދިންނަށާއި އެކުދިން ފައްޓަން އެއުޅޭ ދަތުރަށް ބަރަކާތްލައްވާ އެކުދިންގެ ރައްކާކުރެއްވުން އަދައި ﷲ އަށް ދުޢާދެންނެވިއެވެ. އެއަޚުން މިޞްރަށްކުރާ ދިގު ދަތުރު ފެއްޓިއެވެ. ދަތުރުމަތީގައި އެމީހުން ބިންޔާމީންއާމެދު ކަންތައްކުރީ، ޢަހުދުވި ފަދައިން، ވަރަށް ހެޔޮކޮށެވެ.\nޔޫސުފްގެފާނު އެމީހުންނަށް ދެންނެވީ ވަރަށް ހޫނު މަރުހަބާއެކެވެ. ނަމަވެސް އެއީ ނުހަނު އުނދަގުލާއެކުގައެވެ. ހިތުތެރޭގައި ބިންޔާމީންގެ ގައިކޮޅުގައި ބައްދާލެއްވުމުގެ ޝުޢޫރު ކެކިއުތުރި އަރައަރައި ހުރުމާއެކުއެވެ. އެކަލޭގެފާނު އެމީހުންނަށް ޖާފަތެއް ތައްޔާރުކުރެއްވިއެވެ. އެޖާފަތަށް އިންޞާފުކުރުމަށްޓަކައި އެމީހުން ބޭތިއްބެވީ ޖޯޑު ޖޯޑަށެވެ. ޔޫސުފްގެފާނު އިށީންނެވީ ބިންޔާމީންގެ އަރިހުގައެވެ. ހަމަ އިށީންނަވާއިރަށް ބިންޔާމީން ކީރިތިކުރައްވަން ފައްޓަވައިފިއެވެ. ޔޫސުފްގެފާނު ކީރިތި ކުރައްވާ ސަބަބާމެދު ސުވާލުކުރެއްވިއެވެ. ބިންޔާމީން ޖަވާބުގައި ދެންނެވިއެވެ. "އަޅުގަނޑުގެ އަޚް ޔޫސުފް ހުންނެވިނަމަ އަޅުގަނޑު އިށީނީހީ އޭނާގެ އަރިހުގައެވެ."\nއެރޭ ޔޫސުފްގެފާނު ޚާދިމަކު ފޮނުވާ ބިންޔާމީން އެކަލޭގެފާނުގެ އަރިހަށް ގެންދެވިއެވެ. އެކަލޭގެފާނާއި ބިންޔާމީން އެކަނިވުމުން އެކަލޭގެފާނު ބިންޔާމީން ކުރެން އެއްވެސިއެވެ. "ތިމަންކަލޭގެފާނު ތިބާގެ އަޚެއްގެ ގޮތުގައި ބަލައިގަނެފާނަން ހެއްޔެވެ؟" ބިންޔާމީން އަދަބުވެރިކަމާއެކު ޖަވާބުގައި ވިދާޅުވިއެވެ. "ކަލޭގެފާނަކީ މެހެމާނުންނަށް ކަމޭހިއްތަވާ ބޭކަލަކީމުއެވެ. ނަމަވެސް އަޅުގަނޑުގެ އަޚް، ޔޫސުފްގެ މަޤާމާ ކަލޭގެފާނު އެކަށީގެނެއްނުވެއެވެ." ޔޫސުފްގެފާނަށް އިތުރަށްކެތްނުކުރެއްވި، ގަދަޔަށް ކީރިތި ކުރެއްވުނެވެ. އެކަލޭގެފާނު ބިންޔާމީންއަށް ވިދާޅުވިއެވެ. "ލޯބިވާ ކޮއްކޯއެވެ! ބިންޔާމީންއެވެ! ކޮއްކޮ ގެއްލިގެން ތިހޯދާ، ތަކުރާރުކޮށް އެބޭބެއެއްގެ ނަންކިޔަމުންތިޔަދާ ބޭބޭއަކީ މިއީއެވެ." ދެން އެކަލޭގެފާނަށް ދިމާވި ކަންކަމުގެ ވާހަކަ ވިދާޅުވެދެއްވިއެވެ. މިވާހަކަތައް އިވިވަޑައިގަތުމުން ބިންޔާމީން ހިތާމައިން ފުރުނެވެ. އެކަލޭގެފާނުގެ އެއްބަފާ އަޚުން މިކުރި ވިޔާނުދާ ޢަމަލުގައި ބިންޔާމީންވެސް ހިމެނިދާނެތީއެވެ. ޔޫސުފްގެފާނު ބިންޔާމީންއަށް ވިދާޅުވިއެވެ. "އެމީހުން ކުރި ކަންތަކާމެދު ކޮއްކޮ ހިތާމަނުކުރާށެވެ. އަހަރެމެން ދެމީހުން ދުރުގައި ވަކިން އެތައް އަހަރެއް ވޭތުކުރުމަށްފަހު ތަޤްދީރު އަހަރެމެން އެއްތަންކޮށްފިއެވެ. މިއީ މާތް ﷲ ގެ ފަޟްލަވަންތަވެރިކަމެވެ. މިކަން އެހަށް އަހަރެމެން ދެބެއިންގެ ދެމެދުގައިވާ ސިއްރަކަށް ހަދާށެވެ." ބިންޔާމީން ޔޫސުފްގެފާނުގެ ގައިކޮޅުގައި ބައްދަވާލެއްވިއެވެ. އަދި އޭގެ ދެބޭކަލުން އުފާވެރިކަމުގެ ކަރުނަ އެޅުއްވިއެވެ.\nއޭގެ އަނެއްދުވަހު، ޔޫސުފްގެފާނުގެ ބޭބެމެންގެ ޖަމަލުތަކަށް ބަރާކުރުމަށް ގޯނިތަކަށް ގޮވާން އަޅަމުންދިޔައިރު، ޔޫސުފްގެފާނު އެކަލޭގެފާނުގެ ޚާދިމަކަށް،މިނަންގެންގުޅުއްވާ ރަސްގެފާނުގެ ރަން ނާޅިކޮޅު ބިންޔާމީންގެ ތަކެތީގެ ތެރެއަށް ސިއްރިއްޔާތުގައި ލުމަށް އަމުރުކުރެއްވިއެވެ. އެއެގާރަބެއިންގެ ގާފިލާ ފުރަން ތައްޔާރުވެ މައިދޮރޯށިން ނުކުންނަން ދިމާކޮށްލާއިރަށް ހުރިހާ ދޮރޯށިތަކެއް ބަންދުކުރެވިއްޖެއެވެ. ދެން ގޮވާމީހަކު ގޮވަން ފަށައިފިއެވެ. "އޭ ގާފިލާގެ ދަތުރުވެރީންނެވެ. ތިއީ ވައްކަންކުރާ ބަޔެކެވެ." އެއީ އާދަޔާ ޚިލާފު ތުހުމަތެކެވެ. ނަތީޖާއެއްގެ ގޮތުން ޔޫސުފްގެފާނުގެ އަޚުންގެ ގާތަށް މީހުން އެއްވާން ފަށައިފިއެވެ.\n"ތިޔަބައިމީހުން ގެއްލިގެން ތިޔައުޅެނީ ކޮން އެއްޗެއް ހެއްޔެވެ؟" އެކަލޭގެފާނުގެ ބޭބެއިންގެ ތެރެއިން މީހަކު އެއްސެވެ.\nޖަވާބުގައި އަމަން ބަލަހައްޓާ މީހަކު ބުންޏެވެ. "ރަސްގެފާނުގެ ރަން ނާޅި ކޮޅެވެ. އެހޯދައިފިމީހަކަށް އޮތް އިނާމަކީ ޖަމަލަކަށް ބަރާކޮށް އެރުވޭހާ ގޮވާމެވެ. އަހަރެން އެކަމަށް ޖާމިނުވަމެވެ."\nޔޫސުފްގެފާނުގެ އަޚުން އެބައިމީހުންގެ މަޢުޞޫމްކަން ހާމަކުރަމުން ބުންޏެވެ. "ﷲ ގަންދީ ބުނަމެވެ. އަހަރެމެންއައީ ބިމުގައި ފަސާދަކުރުމަށް ނޫންކަން ތިޔަބައިމީހުންނަށް އެނގިފައިވާނެއެވެ."\nޔޫސުފްގެފާނު އިރުޝާދުދެއްވާފައިވާ ފަދައިން، އަމަން ބަލަހައްޓާ އިސްވެރިޔަކު އެމީހުންނަށް ބުންޏެވެ. "މައްސަލައެއް ނެތެވެ. އެކަމަކު ތިޔަބައިމީހުން ދޮގު ހަދާކަމުގައިވާނަމަ އެނާޅި ވަގަށް ނެގުމުގެ އަދަބަކީ ކޮބައި ހެއްޔެވެ؟"\nއެއަޚުން ދިނީ ވަރަށް އެކަށޭނަ ޖަވާބެކެވެ. "އެކަމުގެ އަދަބަކީ، ޖަޒާއަކީ، އެމީހެއްގެ ތަކެތީގެ ތެރެއިން އެމިނާއެތި ފެނުނު މީހެކެވެ. އެމީހަކީ އެކަމުގެ ޖަޒާއެވެ. ޖަޒާދިނުމަށްޓަކައި އެމީހަކު ހިފަހައްޓާނީއެވެ. އަހަރެމެންގެ ޤައުމުގައި އަނިޔާވެރިންނަށް އަދަބުދެނީ އެހެންނެވެ."\nއެއިސްވެރިޔާ އެކަމާ އެއްބަސްވެ ބުންޏެވެ. "އަހަރެމެން ތިޔަބައިމީހުންގެ މައްޗަށް ހިންގާނީ މިޞްރުގެ ޤާނޫނުގެ ބަދަލުގައި ތިޔަބައިމީހުންގެ ތިޤާނޫނެވެ. އަހަރެމެންގެ ޤާނޫނުގައި ބުނަނީ އެމީހަކު ޖަލަށް ލުމަށެވެ."\nއިސްވެރިޔާ އޭނާގެ ދަށުގައި ތިބި މީހުންނަށް އެގާފިލާ ފާސްކުރަން ފެށުމަށް އެންގިއެވެ. ޔޫސުފްގެފާނު އިންނެވީ އެކަލޭގެފާނުގެ އިސް ތަޚުތުފުޅުގައި އެކަންކަން ބައްލަވާށެވެ. އެކަލޭގެފާނު އިރުޝާދުދެއްވާފައިވަނީ ބިންޔާމީންގެ ތަކެތި އެންމެ ފަހުން ފާސްކުރުމަށެވެ. އަމަން ބަލަހައްޓާ މީހުންނަށް ދޮއްޓަށްތިބި ދިހަ ބޭބެއިންގެ ތަކެތީގެ ތެރެއިން އެނާޅި ނުފެނުމުން އެމީހުން ހިތްހަމަޖެހުނެވެ.\nބާކީ ހުރީ އެންމެ ހަގު ކުއްޖާގެ ތަކެއްޗެވެ. ޔޫސުފްގެފާނު، ފުރުތަމަ ފަހަރަށް، އެމައްސަލައާމެދު ބަހެއް ވިދާޅުވިއެވެ. "އޭނާގެ ތަކެތި އަތްފުނާ އަޅައި ފާސްކުރުމުގެ ބޭނުމެއް ނެތެވެ. އޭނާ ކިބަޔަކުން ވަގެއްގެ ފާޑެއް ނުޖަހެއެވެ."\nނަމަވެސް އެކަލޭގެފާނުގެ ބޭބެއިން އެކަމާ ދެކޮޅުހެދިއެވެ. "އެނާގެ ތަކެތި ފާސްކުރައްވަންދެން އަޅުގަނޑުމެން މިތިބިތަނުން ހިރިވެސްނުލާނަމެވެ. އަޅުގަނޑުމެންނަކީ ޝަރަފުވެރި ބޭކަލެއްގެ ސަރާކަވަން ދަރީންތަކަކީމެވެ. ވަގުންތަކެއްނޫނެވެ."\nއަމަން ބަލަހައްޓާ މީހުންތައް ބިންޔާމީންގެ ތަކެތި ފާސްކޮށް، އޭގެތެރެއިން މިނުމަށް ބޭނުންކުރާ ރަސްގެފާނުގެ ރަން ނާޅިކޮޅު އިސާހިތަކު ނަގައިފިއެވެ.\n"އޭނާ ވައްކަންކުރިކަމަށްވާނަމަ، މީގެކުރިން އޭނާގެ އަޚަކުވެސްވަނީ ވައްކަންކޮށްފައެވެ." ބޭބޭއިންތައް ކުއްލިއަކަށް އަދި ނުހަނު ބާރަށް ބުންޏެވެ. އެމީހުންގެ މަޤްޞަދަކީ ޔަޢުޤޫބްގެފާނުގެ ބޭފުޅުންގެ ތެރެއިން ވަކި ބަނޑެއްގެ ބޭފުޅުންތަކެއްގެ އަގުވައްޓާލުމެވެ.\nއެމީހުންގެ މިނަފްރަތުގެ ބަސްތައް އިވިޑައިގަތުމުން ޔޫސުފްގެފާނަށް ފުން ހިތާމައެއް ލިބިވަޑައިގަތެވެ. ނަމަވެސް އެކަލޭގެފާނުގެ ހިތްޕުޅުގައި އުފެދިގެންދިޔަ ޣީރަތްތެރިކަން އެތެރޭގައި ހިފަހައްޓާލެއްވިއެވެ. އެކަލޭގެފާނު ހިތާހިތާ ވިދާޅުވިއެވެ. "ތިބާއަށް މިއަށްވުރެ މާބޮޑު ކަންކަންދިމާވެ މާހިތިކޮށް ނަތީޖާ ލިބިފައިވެއެވެ. ތިބާޔަށް އަދި މިއަށްވުރެ ހިތާމަވެރި ކަމެއްދިމާވެ، މިއަށްވުރެ ތިބާގެ ނިމުން ނުބައިވެދާނެއެވެ. ތިބާގެ ހިތުގައިވާ މަޤްޞަދުތައް މާތްﷲ މޮޅަށް ދެނެވޮޑިގެންވެއެވެ."\nއެމީހުންގެ އެނަފްރަތުން ފުރިގެންވާ ބަސް ބުނުމަށްފަހު އެމީހުންގެ މައްޗަށް ހަނުހިމޭންކަން ވެރިވެއްޖެއެވެ. އެމީހުންގެ ވިސްނުމުގެ މިސްރާބު އެމީހުންގެ ޒާތީ އެދުންވެރިކަމުން ޔަޢުޤޫބްގެފާނަށް ވެވިފައިވާ ވަޢުދަށް އެނބުރުނެވެ. އެމީހުންނަށް މިކުރެވުނު މޮޔަކަމާމެދު ހިތާމަކުރާހާލު ޔޫސުފްގެފާނުގެ އަރިހުން ރަޙުމްކުރުމަށް އެދެންފަށައިފިއެވެ. "އިއްޒަތްތެރި މާތް ކަލޭގެފާނެވެ. އޭނާ ދެކެ ނުހަނު ލޯބިވާ ޤަދަރުވެރި މުސްކުޅި ބައްޕައެއްވެއެވެ. އަޅުގަނޑުމެންގެ ތެރެއިން މީހަކު އޭނާގެ ބަދަލުގައި ހިފަހައްޓަވާށެވެ. އަޅުގަނޑުމެން ކަލޭގެފާނު ދެކެނީ އިޙްސާންތެރީންގެ ތެރެއިންނެވެ."\nޔޫސުފްގެފާނު މަޑުމޮޅިކަމާއެކު ރައްދުގައި ވިދާޅުވިއެވެ. "ﷲ ގެ ރައްކާތެރިކަން އެދެމެވެ. އެމީހެއްގެ އަތުގައި ރަސްގެފާނުގެ ރަން ނާޅިކޮޅު އޮއްވައި ފެނުނު މީހަކު ނޫނީ، އަހަރެމެން ހިފެހެއްޓުމުން ދުރުވެ، ރައްކާތެރިވުން އެދެމެވެ. އެނޫން ގޮތަކަށް އަހަރެމެން ކަންކޮށްފިނަމަ އަހަރެމެންވާނީ އަނިޔާވެރިންގެ ތެރެއިންނެވެ."\nބޭބެއިން ތަކުރާރުކޮށް އެކެލޭގެފާނުގެ ރަޙުމަށް އެދެން ފެށުމުން އަމަންބަލަހައްޓާ މީހަކު އެމީހުންނަށް ބުންޏެވެ. "ވެރިމީހާ ބަސްވިދާޅުވެއްޖެއެވެ. އެކަލޭގެފާނުގެ ބަސްފުޅަކީ ޤާނޫނެވެ."\nއެންމެ ދޮއްޓަށް ހުރި ޔަހޫޛާ މިކަމާ ވަރަށް ކަންބޮޑުވެއްޖެއެވެ. އަދި ދެންތިބި މީހުންނަށް ބުނެފިއެވެ. "އަހަރެމެންގެ ބައްޕަ، ﷲ ގެ ޙަޟްރަތުން ޢަހުދު ކަށަވަރު ހިއްޕަވާފައިވާކަމާއި، އޭގެކުރިން ޔޫސުފާމެދު އަހަރެމެން ފަރުވާކުޑަކޮށްފައިވާކަން، ތިޔަބައިމީހުންނަކަށް ނޭނގޭ ހެއްޔެވެ؟ އަހަރެންގެ ބައްޕަ އިޒުނަދެއްވައިފުމަށް ދާންދެން އަހަރެން މިޞްރުގެ ބިން ދޫކޮށެއް ނުލާނަމެވެ." ދެން ވާހަކަކޮޅު ނިންމާލަމުން ވަރަށް ނާއުންމީދާއެކު އިތުރުކޮށްލިއެވެ. "ނުވަތަ ﷲ އަހަރެންގެ މައްޗަށް ނިޔާކުރައްވައިފުމަށްދާންދެނެވެ. އެކަލާނގެއީ ޙުކުމްކުރައްވާ އެންމެ ހެޔޮ ރަސްކަލާނގެއެވެ."\nބިންޔާމީންގެ ކަންތަކުގެ ނިމުން އަންނާނެ ގޮތެއްގެ އިންތިޒާރީގައި ބީރައްޓެހިންގެ ޚާނާއެއްގައި މަޑުކޮށްގެން ހުރި ޔަހޫޛާއަށް ވާވަރަށް ކާބޯތަކެތި އެމީހުން ބެހެއްޓިއެވެ. ޔަހޫޛާ އެމީހުން ފުރުމުގެ ކުރިން އެމީހުންނަށް ޔަޢުޤޫބްގެފާނާ ބައްދަލުކޮށް އެކަލޭގެފާނު މަސަލަސްވާނޭހެން ވާހަކަދައްކާނޭ ގޮތް ކިޔައިދިނެވެ. "ތިޔަބައިމީހުން އެނބުރި އަހަރެމެންގެ ބައްޕަގެ އަރިހަށްގޮސް ދަންނަވާށެވެ..."\nޔޫސުފްގެފާނު ބިންޔާމީން ބެހެއްޓެވީ އެކަލޭގެފާނުގެ ގަނޑުވަރުކޮޅުގެ މެހުމާންސަރާގައި އެކަލޭގެފާނުގެ ޚާއްޞަ މެހުމާނެއްގެ ގޮތުގައެވެ. އެކަލޭގެފާނު ބިންޔާމީންއަށް އެކަލޭގެފާނުގެ ރޭއްވެވުން ކިޔައިދެއްވިއެވެ. ބިންޔާމީންގެ ރައްކަލަށްޓަކައި އެކަލޭގެފާނުގެ އަރިހުގައި ބެހެއްޓެވުމަށް ރަސްގެފާނުގެ ރަން ނާޅިކޮޅު ބިންޔާމީންގެ ތަކެތީގެ ތެރެއަށް ލެއްވިގޮތް ކިޔައިދެއްވިއެވެ. އެކަލޭގެފާނު ޔަހޫޛާ މަޑުކުރެއްވީތީ އުފާކުރެއްވިއެވެ. އެހެނީ ޔަހޫޛާއަކީ ހިތްހެޔޮ ބޭބެއެކެވެ. ޔަހޫޛާގެ ކަންތައްވެސް ސިއްރިއްޔާތުގައި ބެލެހެއްޓެވުމުގެ އިންތިޒާމުތައް އެކަލޭގެފާނު ހަމަޖެއްސެވިއެވެ.\nޔޫސުފްގެފާނުގެ ބޭބެއިންގެ ތެރެއިން ދެން ތިބިމީހުން ދާން ފުރުޞަތުދެއްވީ އެމީހުންގެ އިޚްލާޞްތެރިކަން އިމްތިޙާންކުރެއްވުމުގެ ބޭނުމުގައެވެ. އެއީ އެމީހުން ދޫކޮށްފައިދިޔަ ދެއަޚުންނަށްޓަކައި އެނބުރި އާދޭތޯ ބެއްލެވުމަށެވެ.\nކަންޢާނުން ފުރައިގެންދިޔައީ އެގާރަ އަޚުންނެވެ. އެނބުރީ އައީ ނުވައެކެވެ. އެނބުރި އައީ މީހުން އެމީހުންގެ ބައްޕާފުޅާ ބައްދަލުކުރީ ހިތާމަވެރި ޚަބަރަކާއިގެންނެވެ. "އަހަރެމެންނަށް އެނގިފައިވާކަމަކަށް ނޫނީ، އަހަރެމެން ހެތްކެއް ނުވަމެވެ. ޣައިބުގައިވާ ކަންތައް ދަންނަބަޔަކު ކަމުގައި އަހަރެމެން ނުވަމުއެވެ." އެމީހުން ޔަހޫޛާ ކިޔައިދިންގޮތަށް ބަހުން ބަހަށް އެކަލޭގެފާނުގެ އަރިހުގައި ދެންނެވިއެވެ. ޔަޢުޤޫބްގެފާނުގެ ބަރަކާތްތެރި މޫނުފުޅުން ޝައްކުގެ ކުލަވަރު ފާޅުވިއެވެ. މިތަން ފެނިފައި އެމީހުން ވަގުތުން ބުންޏެވެ. "ކަލޭގެފާނު އަޅުގަނޑުމެންގެ ވާހަކަ ޤަބޫލުނުކުރައްވާނަމަ އަޅުގަނޑުމެން ގޮސް ތިބި ރަށުގެ މީހުންނާ، އަދި އަޅުގަނޑުމެން އެގާފިލާއެއްގައި ދަތުރުކޮށްފައި އައި ގާފިލާގެ މީހުންނާ ސުވާލުކުރައްވާށެވެ. ޤަބޫލުކުރައްވާށެވެ! އަޅުގަނޑުމެންނީ ތެދުބުނާ ބަޔަކީމުއެވެ."\nނަމަވެސް އެކަލޭގެފާނަށް އެމީހުންގެ ވާހަކަތައް ޤަބޫލުކުރެއްވުންވީ ދަތިކަމަކަށެވެ. އެހެން ނުވާންވީ ކީއްވެގެންތޯއެވެ؟ މީގެ ކުރިން ޔޫސުފްގެފާނާމެދުވެސް އެމީހުންވަނީ ދޮގު ހަދާފަކަން އެކަލޭގެފާނަށްވަނީ އެނގިފައެވެ. އެކަލޭގެފާނު އަނެއްކާވެސް ތަމްސީލްކޮށްދެއްވީ ކެތްތެރިކަމުގެ ލާމަސީލު މާދިރީއެކެވެ. އެކަލޭގެފާނު ވިދާޅުވިއެވެ. "ކިއެއްތަ! ތިޔަބައިމީހުންގެ ނަފުސުތައް ތިޔަބައިމީހުންނަށް ނުބައިކަމެއް ޒީނަތްތެރިކޮށްދިނީއެވެ. ދެން އޮތީ ރިވެތިވެގެންވާ ކެތްކުރުމެކެވެ. ﷲ އޭގެ ދެކުދިން އެއްކޮށް އަހަރެންގެގާތަށް ގެނެސްދެއްވައިފާށިއެވެ! އެކަލާނގެއީ މޮޅަށް ދެނެވޮޑިގެންވާ، ޙަކީމްވަންތަ ރަސްކަލާނގެއެވެ." އެކަލޭގެފާނު މިހާރު އެއިންނެވީ ލިބިވަޑައިގެންނެވި ޚަބަރާމެދު ފިކުރުފުޅުބޮޑުވެ މޮޅީގެސާލެއް ތުރުކުރައްވައިގެންނެވެ. ނަމަވެސް އެކަލޭގެފާނު ކެތްތެރިކަމުންނާއި މާތް ﷲ އަށް ކުރައްވާ އިތުބާރުން ތަސައްލީ ހޯއްދެވިއެވެ.\nބައްޕާފުޅުވަނީ ފުން ހިތާމައެއްގައެވެ. އެކަލޭގެފާނަށް ރާހަތެއް ލިބެނީ ހަމައެކަނި ނަމާދުންނެވެ. އެކަމުގެ ސަބަބުން އެކަލޭގެފާނުގެ އީމާންކަމާއި ކެތްތެރިކަން އިތުރުވެއެވެ. އެތައް އަހަރެއްވަންދެން ޔޫސުފްގެފާނު ގެއްލުނު ކަންމައްޗަށް ކީރިތި ކުރައްވައިފިއެވެ. އަދު އެކަލޭގެފާނު ނުހަނު ލޯބިވާ އެހެން ޞާލިޙް ދަރިޔަކު އެކަލޭގެފާނުގެ ކިބައިން ޖަހައިގަނެވުނީއެވެ. ހިތާމައިގެ ކޮޅެއް ނެތެވެ. ކުރިޔަށްވުރެ ކީރިތި ކުރެއްވުން އިތުރުވެއްޖެއެވެ. ނަތީޖާއެއްގެ ގޮތުން އެކަލޭގެފާނުގެ ލޯފުޅު ހުދުވެ ފެނުން ނިހާޔަތަށް ކޮށިވެއްޖެއެވެ.\n"މާތް ﷲ ގަންދީ ބުނަމެވެ. ބައްޕަގެ ބަލި ޙާލު ބޮޑުވެއްޖައުމަށް ދާންދެން، ނުވަތަ މަރުވެފައިވާ މީހުންގެ ތެރެއިން ހިމެނިއްޖައުމަށް ދާންދެން، ޔޫސުފްގެ މަތިން ހަނދުމަކުރެއްވުމުގައި ބައްޕަ ފިލާނުދަމުއެވެ. ބައްޕާއެވެ. ބައްޕައަކީ މާތް ﷲ ގެ ކީރިތި ނަބިއްޔެއް އަދި ގަދަފަދަ ރަސޫލެކެވެ. ބައްޕަގެ މައްޗަށް ވަޙީ ބާއްވައިލެއްވެއެވެ. އަދި މީސްތަކުން ބައްޕަގެ އަރިހުން އީމާންކަމާއި ހިދާޔަތު ލިބިގަނެއެވެ. ތިޔަފަދަ ބޭކަލަކު މިފަދައިން އަމިއްލަ ނަފުސު ތިޔަ ހަލާކު ކުރައްވަނީ ކީއްވެގެންތޯއެވެ؟" އެކަލޭގެފާނުގެ އަރިހުގައިތިބި އެކަލޭގެފާނުގެ ބޭފުޅުން މިބީދައިން އެކަލޭގެފާނު ހިތާމަކުރެއްވުން ހުއްޓާލެއްވުން އެދި އާދޭސް ދަންނަވަމުން ދިޔައެވެ. ނަމަވެސް އެކަލޭގެފާނު އެމީހުންނަށް ދެއްވާ ޖަވާބު ސާދާއެވެ. "ބައްޕަ މޮޅިޔާއި، ހިތާމައިގެ ޝަކުވާ ދަންނަވަނީ ހަމައެކަނި ﷲ އަށެވެ. ބައްޕަގެ ހިތާމަޔަށް ތިޔަކުދިން ފާޑުކިޔުމަކުން، އެކަމަށްލުޔެއްނުވެއެވެ."\nމިގޮތަށް ދުވަސްތަކެއް ވޭތުވެދިޔުމަށްފަހު އެކަލޭގެފާނު އެކުދިންނަށް ވިދާޅުވިއެވެ. "ބައްޕަ މިކުރާ ހިތާމައިގެ ނިމުމަކީ ބައްޕަގެ ހުރިހާ ކުދީން ބައްޕަގެ ގާތަށް އަނބުރާ އައުމެވެ. ދަރީންނޭވެ! ޔޫސުފާއި އޭނާގެ އަޚް ބިންޔާމީންގެ ޚަބަރެއްވޭތޯ ދާށެވެ! އަދި ﷲ ގެ ރަޙްމަތުން ތިޔަކުދިން އުންމީދު ކަނޑައިނުލާށެވެ. ކާފަރަކު ނޫނީ މާތް ﷲ ގެ ރަޙްމަތުން އުންމީދު ކަނޑައެއް ނުލާނެއެވެ."\nމިޞްރަށް ދިޔުމަށް ގާފިލާ މިސްރާބު ޖަހައިފިއެވެ. ބިންތަކުގެ އިއްޒަތްތެރި ވެރިޔާގެ އަރިހަށްދާ އެއަޚުންވަނީ ނިކަމެތިވެ، ފަޤީރުވެ ނުތަނަވަސްވެފައެވެ.\nމިޞްރަށް ދެވޭއިރަށް އެމީހުން ޔަހޫޛާއާ ބައްދަލުކުރިއެވެ. އަދި އޭގެ ދިހަ ބެއިން އެއްކޮށް މިޞްރުގެ ބިމުގެ ޚަޒާނާތަކުގެ އިއްޒަތްތެރި ވެރިޔާއާ ބައްދުލުކުރުމަށް ދިޔައެވެ.\nޔޫސުފްގެފާނާ ބައްދަލުވުމާއެކު އެމީހުން އެކަލޭގެފާނަށް ވެދުން ދެންނެވުމަށްފަހު،ދެންނެވިއެވެ.\n"އޭ ބިމުގެ ޢިއްޒަތްތެރި ވެރިޔާއެވެ! އަޅުގަނޑުމެންނަށާއި އަޅުގަނޑުމެންގެ އަހުލުވެރިންނަށް ތަދުމަޑުކަން ޖެހިއްޖެއެވެ. އަޅުގަނޑުމެންއައީ ދެރަ މުދަލަކާއިގެންނެވެ. އަޅުގަނޑުމެންނަށް ފުރިހަމަގޮތުގައި މިނެދެއްވައި، އަޅުގަނޑުމެންނަށް ޞަދަޤާތްކުރައްވާށެވެ! ޞަދަޤާތްކުރާމީހުންނަށް މާތް ﷲ ހެޔޮ ޖަޒާ ދެއްވާނެއެވެ."\n"ތިޔަބައިމީހުންނަށް، ނޭނގިތިބި ހާލު، ޔޫސުފާއި އޭނާގެ އަޚާމެދު ކުރިކަންތައް ތިޔަބައިމީހުން ދެނެތިބީމު ހެއްޔެވެ؟"\nއެމީހުން ހައިރާންވެ އަންތަރީސްވެފައިވާ ހާލު ޖަވާބުގައި ބުންޏެވެ. "ކަލޭގެފާނަކީ...!! ކަލޭގެފާނަކީ ޔޫސުފްތޯއެވެ؟"\n ސަރާކަވަން: ވަންހަ ހެޔޮ، ނަސަބު ރަނގަޅު


(10 އޯގަސްޓް 2017 އާ ގުޅޭ) -- "ބައްޕާ..." ހާމަފެންޑާގައި ހުރި މޭޒު ދޮށުގައި އިން ޤައިސްއަށް ލޫކަން ގޮވާލިއެވެ. އެއާއެކު ގޮނޑީގައި އިނދެފައި ފަހަތަށް އެނބުރި ޤައިސް ބަލާލިއެވެ. އޭނާގެ ކުރިމަތީގައި އިން ރުބީނާއަށް ވެސް ބަލާލެވުނީ ދާދި ދެންމެ އެ އިވުނީ ލޫކަންގެ އަޑުކަން ޔަގީންކޮށްލުމަށެވެ.\nޤައިސްގެ މޫނުން އުފާވެރިކަން ފާޅުވެގެން ދިޔައިރު ރުބީނާގެ މުޅި ނަފްސު ސިއްސުވާލާވަރުގެ ބިރުވެރިކަމެއް އޭނާއަށް ލައިގަތް ކަހަލައެވެ. އުފާވުމުގެ ބަދަލުގައި މޫނު ކުނިކޮށްލެވުމާއެކު ދަތްކުނޑިވިކައިގަނެވުނެވެ. ހަމައެއާއެކު މީހާ ސުވާލުތަކުން ފުރިގެންދިޔައެވެ. ފަރާތް ފަރާތަށް ބަލާލެވުނީ ލޫކަން އައީ އެކަނިތޯ ބަލާލުމަށެވެ. އޭނާ އައިސް ޤައިސްގެ އެދުމަށް މޭޒު ދޮށުގައި އިށީނެވެ. ލޫކަންއާއެކު އިތުރު މީހަކު ހުރިނަމަ އޭނާ އެހާ ފަސޭހައިން އައިސް ނީށީންނާނޭކަން ރުބީނާ ދެނެގަތެވެ.\n"ރޫބީ! ދޭބަލަ ލޫކަށް ކޮފީއެއް ފޮނުވާށޭ ބުނެލާން" ހަމަޖެހިލާފައި އިން ޤައިސް އެދުނެވެ.\n"ޑޭޑްއަށް އެނގޭތަ؟ އަޅުގަނޑަށް ލޯބިވެވިއްޖެ... ޑޭޑްގެ މި ދަރިފުޅަށް ލޯބިވެވިއްޖެ" ރުބީނާ ލޯމަތިން ގެއްލުމާއެކު ލޫކް ބުންޏެވެ.\n"ވަޓް..." ހިނިއައިސްފައި ވާހަކަދެއްކި ލޫކަންގެ ސަބަބުން ސައިޖޯޑުގައި ތުންޖެހި ޤައިސް ކޮށި އަރާ ގޮތްވިއެވެ. އެހާ ހާމަކަން ބޮޑު ގޮތަކަށް ލޫކަން އެފަދަ ވާހަކައެއް ދައްކާނެއެކޭ ޤައިސް ހިޔެއްނުކުރެއެވެ.\n"ހަމަ ތެދެއް މިބުނީ... މި ވާހަކަ ބުނާނޭ ގޮތެއް ނޭނގިގެން ވިސްނާތާ ދުވަސްކޮޅެއްވެއްޖެ. އެކަމަކު ހިތަށް އެރީ ޑޭޑްއާ ބައްދަލުވީމާ އިތުރަށް ދެން ލަހެއް ނުކުރާނަމޭ. ހިތުގައި އޮތް އެއްޗެއް އޮތް ގޮތަށް ބުނާނީއޭ... ޑޭޑް އަންޑަސްޓޭންޑް ވާނޭކަން ޔަގީނޭ" ލޫކަންއަށް ބަދަލުތަކެއް އަތުވެއްޖެކަން ޤައިސް ދެނެގަތެވެ. އޭނާގެ މޫނުމަތިން ފެންނަމުންދިޔަ އުފާވެރިކަމާއި ފަނޑުވުމެއްނުވާ ހިނިތުންވުމާ ގުޅުމެއްވާކަން ޔަގީންވީ އަދި ކިރިޔާއެވެ.\n"ޒަވާޖީ ހަޔާތެއް ފެށުމާ މެދު އެންމެ ފަހުން ދަރިފުޅު ވިސްނީތާ... ކޮންއިރަކުން ބައްޕައާ ތިހާ ލޯބިވާ ކުއްޖާއާ ބައްދަލުކޮށްދޭނީ" ޤައިސް ވެސް އިނީ ނިކަން ހިނިއައިސްފައެވެ.\n"ޑޭޑް! އަޅުގަނޑު ބޭނުންވަނީ އަވަހަށް ކައިވެނިކުރާން. އެހާ އުނދަގުލުން އެއްބަސްކުރެވުނީ... އޭނާގެ ޚިޔާލު ބަދަލުނުވަނީސް އަވަހަށް ހުރިހާ ކަމެއް ނިންމާން ބޭނުންވަނީ. ފާޑެއްގެ ކުއްޖެއްވިއްޔާ. އެކަމަކު ބުނަން... ޝީޒް ދަ ބެސްޓް. އަޅުގަނޑު ބުނީމެއްނު އަޅުގަނޑަށް ކުއްޖަކު ކަމުގޮސްފިނަމަ އެ ކުއްޖާ ޔަގީނުން ވެސް ވަރަށް ޚާއްޞަވާނެއޭ"\n"ތިކަމާ ބައްޕަ ދެބަހެއްނުވާނަން. ލޫކަންގެ ހޮވުން ތަފާތުވާނޭކަން އެއީ ކުރީން ވެސް ބައްޕައަށް އެނގޭކަމެއް. ދެން އިތުރަށް ތަޢުރީފުނުކޮށް އަވަހަށް ބައްޕައާ ބައްދަލުކޮށްދޭން އުޅޭ... މިގެއަށް ކޮން ދުވަހަކުން ގެންނާނީ"\n"ވަރަށް އަވަހަށް..." ލާނެތް ހުނުމަކާއެކު ލޫކަން ބުންޏެވެ. އޭނާ ވަކި ދުވަހެއް ކަނޑައެޅިގެން ޤައިސްގެ ގާތުގައި ނުބުނީ ގަސްދުގައެވެ. ރުބީނާގެ ކަންފަތާ ހަމައަށް އޭނާ ދެއްކި ހުރިހާ ވާހަކައެއް ހިނގައިދާނޭ ކަމުގެ ފުރުޞަތު އޮތީމައެވެ. މިހާރު އޭނާއަށް އިވިއްޖެނަމަ ހުންނާނީ ސުވާލު އުފެދިފައެވެ. ލޫކަން އިންނާން އުޅެނީ ކާކުކަމެއް ނޭނގޭތީއެވެ. ކުރީބައިގައި މޮޅެތި ރޭވުންތަކެއް ރާވާނޭ ފުރުޞަތެއް ރުބީނާއަކަށް ނުލިބޭނެއެވެ. އެހެންވެ ނިކަން ވިސްނުންތެރިކަމާއެކު ލޫކަން ނިންމި ނިންމުމެކެވެ.\n"މިރޭ ޑޭޑްއާއެކު ބޭރަށް ގޮސްލާން ކަމަށް މި ވިސްނަނީ. ބިޒީވާނެތަ މިރޭ..." ލޫކަން މިހެން އަހާލި އިރު ރުބީނާ ތަބަކެއްގައި ކޮފީޖޯޑު ބަހައްޓައިގެން އެމީހުންގެ ގާތަށް އަންނަނީއެވެ. ޤައިސް އެއްޗެއް ބުނާން އުޅެފައި ވެސް ރުބީނާ ފެނުމުން އޭނާއަށް ގޮތްތަކެއްވެއްޖެކަން ލޫކަން އެ ކުޑަވަގުތުކޮޅުގެ ތެރޭގައި ވެސް ދެނެގަތެވެ.\n"އާން! މިރޭ... މިރެއަކު ނޫން. މީހަކާ ބައްދަލުކޮށްލަން މިރޭ އެބަޖެހޭ. މާދަމާ ރޭ ރަނގަޅުވާނެ. ބައްޕަ ވެސް އެބަ ގަސްދުކުރާން ޗުއްޓީއެއް ނަގަން. ލޫކްއާއެކު ގޭގައި ވަގުތު ހޭދަކޮށްލަން ކަމަށް" ޤައިސްގެ ވާހަކައިގައި އަޅައިގަތުމެއް ހުއްޓެވެ. ނަމަވެސް އޭނާ މައުޟޫޢު އެހެން ދިމާއަކަށް ބަދަލުކޮށްލުމާއެކު އިހު ހުރި ޖެހިލުންވުން ކެނޑިއްޖެއެވެ.\n"ޒޭން ބުނި މަސްދަތުރަކާއި ބާބެކިއުއެއް ހުޅުމާލޭގައި ބާއްވަން"\n"އައްދޭ! ތީ ވަރަށް ރަނގަޅު ޚިޔާލެއް" ޤައިސް ދަރިފުޅާ އެއްބަސްވެލިއެވެ.\nރުބީނާ އިނީ ދެބަފައިންގެ ވާހަކަ ކަނުލާ އަޑު އަހާށެވެ. ނަމަވެސް އޭނާ އުންމީދު ކުރި ފަދަ ބަދަލުތަކެއް ލޫކަންގެ ފަރާތުން ނުފެނުނެވެ. ދެބަފައިން ވާހަކައިގައި ތިބެ ސައިބޮއެ ނިންމާފައި ތެދުވިއިރު ވެސް އެތަނުގައި ރުބީނާ އިންކަން އެމީހުންނަށް ފާހަގަނުވާ ކަހަލައެވެ. ހާމަފެންޑާއިން ފައިބައިގެން ދިޔައީ ވެސް ދެބަފައިން އެކީގައެވެ. ރުބީނާގެ ގާތުގައި ޤައިސް ވަކި އެއްޗެއް ނުވެސް ބުނެއެވެ. އެމީހުން ދިއުމާއެކު ރުބީނާ ދުވެފައި އައިސް ދޮރުކައިރި ބަލާ ޔަގީން ކުރިއެވެ. ޤައިސްއާއި ލޫކަން ފެންނާން ނެތުމުން އަވަހަށް ފޯނު ނަގާ ހިދާއަށް ގުޅިއެވެ.\n"އޭތް! ލޫކަން އަތުވެއްޖެ... އައިރާއެއް ނުގެނޭ" ހިދާ ކޯލަށް ޖަވާބު ދިނުމާއެކު ރުބީނާ ބުނެލީ ބިރުގެންފައި ހުރި މީހަކު ފަދައިންނެވެ.\n"ތިވީ މާ ރަނގަޅަކައްނު. އޭނާ އެއްވެސް އެއްޗެއް ރޫބީއާ ދިމާއަށް ބުނެފިތަ؟"\n"ނުބުނޭ. ހީވަނީ ވަރަށް ހަމަޖެހިފައި ހުރިހެން... ޤައިސް ވެސް ދަރިފުޅު އައީމަ ވާހަކަދެއްކުމުގެ ރާގު އެއްކޮށް ބަދަލުވެއްޖެ. އަހަރެން ހިތަށް އަރާ އައިރާ ކޮބައިބާއޭ؟" ރުބީނާގެ ހިތުގައިވާ ބޮޑު ސުވާލުކޮށްލިއެވެ.\n"އައިރާ ކޮންމެތާކުވިޔަސް ދެން އަޅާލާނެކަމެއްނެތް. ރޫބީ! އެއްވެސް ކަމެއް އެނގޭ ކަމަށް ވެސް ހަދާނޭކަމެއްނެތް. ލޫކަންއާ ދެބަސްނުވާތި. ޤައިސްއާ ވެސް ސުވާލެއްނުކުރާތި... މިހާރު މީ އެމީހުން ކުރާކަމެއް ބަލާން މަޑުން އިންނާންވީ ވަގުތު. އައިރާ ތިގެއަށް ނުގެންނަންޏާ އަދި ވަކިން ރަނގަޅެއްނު. އޭރުން ދުވަސްކޮޅަކުން ތިކަންތައްގަނޑު ބޮޑުކަމަކަށްނުވެ ހިނދިދާނެ"\n"އެހެންވާން މިހާރު އަހަރެން ވެސް ބޭނުމީ. ސަލްމާ ވެސް މިއަދު ގުޅީމާ ފޯނެއް ނުނަގާ. މެސެޖުކޮށްފައި އޮތް އޭނާއަށް ވަރަށް ބޮޑަށް މާފުކުރާށޯ. އަހަންނަށް ދެރައެއްދޭކަށް އޭނާ އެއްވެސް އިރަކު ނުވިސްނަމޯ... ދެން ނޭނގެ. އަހަންނަކަށް ނޭނގުނު އޭނާ އެ ކީ ބަނދިވަރެއް" ރުބީނާ ފޫހި ގޮތަކަށް ބުނެލިއެވެ.\n"ބަހައްޓާ! އޭނާ ކިޔާހާ އެއްޗަކަށް އަޅާލާނޭކަމެއްނެތް. ދެން ބަލަންވީ ޤައިސްއާއި ލޫކަން ހަމައަކަށް އެޅުވޭތޯ" ހިދާ ބުންޏެވެ.\n"އާން! އަހަރެން ފަހުން ގުޅާނަން... މި ދުވަސްކޮޅު އެ ދެބަފައިން ދައްކާ ވާހަކަތައް ޖެހޭނެ ނިކަން ފަރުވާތެރިވެ އަޑުއަހާން. މިގޭތެރޭގައި ހިނގާ ކަންކަން އެނގިގެން ނޫނީ އަހަންނަށް ވެސް ކުރިއަކަށް ދެން ފިޔަވަޅެއް ނޭޅޭނެ. ދެން ބޭއްވީ އިނގޭ" ރުބީނާ ފޯނުކޯލު ކުރުކޮށްލިއެވެ. އެހެންނަމަވެސް އޭނާގެ ސިކުނޑިއަށް ހަމަޖެހުމެއް ނުލިބުނެވެ. ސުވާލުތަކުގެ ޖަވާބު ލިބިގެން ނޫނީ އޭނާއަށް ހިންދެމިއެއް ނުލެވޭނެއެވެ.\nއިޝާ ނަމާދުން ގެއަށް އައި ޤައިސް ތައްޔާރުވަމުން ދިޔައީ ބޭރަށް ދިއުމަށެވެ. ޤައިސްގެ ހަރަކާތްތަކަށް ބަލާން އެނދުގައި ރުބީނާ އިނެވެ. ޤައިސް އަންނާނީ ކައިގެން ކަމުގައި ބުނެލުން ފިޔަވާ އިތުރު އެއްޗެއް ޤައިސް ނުބުނެއެވެ. ނަމަވެސް ޤައިސްގެ ސިކުނޑީގައި އެތައް ވާހަކައެއް ދެކެވެމުންދިޔައެވެ. މިރޭ އޭނާއަށް ރުބީނާއާ ގުޅިފައިވާ ވަރަށް ބޮޑު ކަމެއް އެނގޭނެއެވެ. ބޭރަށް އެ ދަނީ ވަޖީހުގެ އެދުމަކަށެވެ. އޭނާއަށް ކަމެއް އެނގުނީއެވެ. ރުބީނާގެ ގާތުގައި އެއްވެސް އެއްޗެއް ނުބުނާން ބުނީ ވެސް ޚުދު ވަޖީހެވެ. ލޫކަންގެ ގާތުގައި ވެސް ތެދު ހާމަކުރާން އުނދަގޫވީ އެހެންވެއެވެ.\n"ލޫކް! ބައްޕަ ދާން މިދަނީ... ދަރިފުޅު ކައިގެން ހުންނައްޗޭ" ޤައިސް ނުކުމެގެން ދަމުން ލޫކަންގެ ކޮޓަރީގެ ދޮރު ހުޅުވާލަމުން ބުންޏެވެ. އޭރު ލޫކަން ވެސް ހުރީ ފޯނެއްގައެވެ. އެހެންވިޔަސް ޤައިސް ބުނި އެއްޗަކަށް އޭނާ ބޯޖަހާލިއެވެ.\nހުޅުމާލޭގެ ބޮޑެތި ރެސްޓޯރެންޓުތަކުން އާންމުކޮށް ޤައިސްއާއި ވަޖީހު ބައްދަލުކުރާ ރެސްޓޯރެންޓުގެ ހާމަފެންޑާގައި ފާރުބުރިއާ އެންމެ ކައިރީން މޭޒެއްގައި ތިއްބެވެ. ދެމީހުން ވެސް ފުރަތަމަ ކަމަކަށް ކެއުމަށް އޯޑަރު ދިނީއެވެ. ވަޖީހު އެދުނީ ފުރަތަމަ ކެއުމަށެވެ. އޭނާ ދައްކަން އުޅޭ ވާހަކަ އިވިފައި ޤައިސްގެ މިރޭގެ ކެއުން ވެސް ހަރާބުވެގެން ހިނގައިދާނޭހެން ހީވާތީއެވެ. އެވަގުތު ކޮޅުގެ ތެރޭގައި ލޫކަންގެ ވާހަކަ ޤައިސް ދެއްކިއެވެ. އޭނާ ޒަވާޖީ ހަޔާތެއް ފަށާން ވިސްނުމަކީ ޤައިސް ދެކެމުންއައި ހުވަފެނެކެވެ. އެކަން ވެސް ދެން ގިނަ ދުވަހެއްނުވެ ފުރިހަމަވެދާނޭކަން އެނގޭތީ ޤައިސް އިނީ ވަރަށް އުފަލުންނެވެ.\nކައި ނިންމާފައި ތަށިތައް ފޮނުވާލުމާއެކު ހޫނު ކޮފީއެއް ގެނައެވެ. ވަޖީހުގެ އަސްލު މައުޟޫޢުއަށް ދިޔައީ ދެނެވެ. އޭނާ ޤައިސްއަށް ބަލާލީ ކަންބޮޑުމުގެ ނަޒަރަކުންނެވެ. ވާހަކަ ފަށާނޭކޮޅެއް ނޭނގިފައި އިން ކަހަލައެވެ. ނަމަވެސް ދޫކޮށްލި ފިނިނޭވާއަކާއެކު ޤައިސްއަށް ވަޖީހު ގޮވާލިއެވެ.\n"އަޅުގަނޑު މިއަދު ވަރަށް ދެރަވޭ... ރުބީނާއަކީ އަޅުގަނޑު ޤައިސްއާ ބައްދަލުކުރުވި އަންހެނެއް. އޭރު ހަޤީޤަތް ވެސް ނޭނގުނީ. ސަލް ވެސް ބާރު އެޅިވަރުން އެކަން އެހެން އެވީ"\n"ރުބީނާ ކިހިނެއްތަވީ؟ އަޅުގަނޑަށް ނޭނގޭކަމެއް އޮތިއްޔާ ނިކަން ކިޔައިދީބަލަ" ޤައިސްގެ ހުރިހާ ސަމާލުކަމެއް ވަނީ ވަޖީހަށް ހުއްޓިފައެވެ.\n"ރުބީނާގެ ކުރީގެ ދިރިއުޅުމާ ބެހޭ ގޮތުން ސުވާލެއްނުކުރީ އަޅުގަނޑަށް އިތުބާރުކޮށްފަކަން އެނގޭ. އަޅުގަނޑު ވެސް އެހާވަރުން އަޅާނުލީ ސަލްގެ ރަޙުމަތްތެރިއަކަށްވީމަ. އޭނާއަކީ އަޅުގަނޑު ހީކުރި ވަރަށްވުރެ ރަޙުމު ކުޑަ އަންހެނެއް. ޤައިސްގެ ވާހަކަ އެދުވަހު އަހާފައި ފުރަތަމަ ފަހަރަށް ރުބީނާއާ މެދު ސުވާލު އުފެދުނީ. ތަންކޮޅެއް ރަނގަޅަށް އެއީ ކާކުކަން ބަލާން އަޅުގަނޑު ބޭނުންވީ. އޭނާގެ ސަބަބުން ޤައިސްގެ ދިރިއުޅުމަށް އަތުވެދާނެ ކޮޅިގަނޑަކަށް ވިސްނާފައި"\n"ވަޖީހު... އޭނާ ކުރީ ކޮންކަމެއްތަ؟ އަޅުގަނޑަށް އޮޅުވާލާ ދޮގު ހެދީތަ؟ ސާފުކޮށް ކިޔައިދީބަލަ... މިކަމުގައި އަޅުގަނޑު ވަޖީހު ކުށްވެރިއެއްނުކުރާނަން. އަޅުގަނޑު ވެސް ރުބީނާއާ ކައިވެނި ކުރުމުގެ ކުރީން އޭނާގެ ހަޤީޤަތް ބަލާލުން ރަނގަޅުތާ. ހެޔޮނުވާނެ! ވަޖީހަށް އެނގޭ ކަމެއްވިއްޔާ އަޅުގަނޑަށް ކިޔައިދީ" ޤައިސްގެ ކެތްތެރިކަން ކުޑަވެފައި ހުރިވަރު ހާމަވެގެންދިޔައެވެ.\nވަޖީހުގެ އަންހެނުން ސަލްމާގެ ފުށުން ރުބީނާއާ ބެހޭ ހުރިހާ ކަމެއް އޭނާ ވަނީ އޮޅުން ފިލުވާފައެވެ. ރުބީނާގެ ފުރަތަމަ ކައިވެންޏާ ހަމައިން ޤައިސްއަށް ވަޖީހު އޮޅުން ފިލުވައިދެމުންދިޔައެވެ. ފުރަތަމަ ކައިވެނި ރޫޅުނު ނަމަވެސް ދަރީންނަށް ޓަކައި ފިރިމީހާގެ ގޭގައި ރުބީނާ ބަހައްޓާފައި ހުރީކަމެވެ. އަދި ރުބީނާގެ ދޮށީ ފިރިހެން ދަރިފުޅާއި މައުރީންގެ ވާހަކައެވެ. އޮފީސް މަސައްކަތުގައި އަތޮޅުތެރޭގައި އުޅެމުން ރަށްފުށުގެ ކުއްޖަކާ ކައިވެނިކޮށްގެން ގެއަށް ގެނައުމާއެކު ގޭތެރޭގެ މަޞްލަޙަތު ގެއްލިގެން ދިޔަ ގޮތެވެ. ޅީދަރިފުޅު ދެކެ ރުބީނާ އަންނަ ރުޅިއެވެ. ނަމަވެސް ފިރިހެން ދަރިފުޅާ ހެދި ޅީދަރިފުޅަށް ގޮތެއް ހަދާން ނުކެރިފައި ހުރީ ކަމެވެ. ރުބީނާގެ ފިރިހެން ދަރިފުޅު ނިޔާވި ގޮތަކީ ޤައިސްއަށް ވެސް އެނގޭ ވާހަކައެކެވެ. އެހެންނަމަވެސް ނޭނގި އޮތީ އެ ފިރިހެންދަރިފުޅު އިނދެގެން އުޅުނު އަންހެންކުއްޖާއަށް ވީ ގޮތެވެ. އެކަން ވެސް ވަޖީހު އޮޅުންފިލުވާ ދިނެވެ. ފިރިމީހާ ނިޔާވިއިރު ބަލިވެ އިން އައިރާއަށް ރުބީނާ ޖެއްސި ހާލެވެ. އެންމެނަށް އޮޅުވާލައިގެން ޤައިސްގެ ގެއަށް އެ އަންހެންކުއްޖާ ގެނެސްގެން ގެންގުޅުނު ގޮތެވެ. މި ހުރިހާ ވާހަކައެއް އަޑުއަހާން އިން ޤައިސްއަށް ބޭއިޚްތިޔާރުގައި އޭނާގެ ތުނބުޅިމަތިމަތުގައި އަތްހާކާލެވުނެވެ.\n"ސުބުޙާނައްﷲ! އަޅުގަނޑުގެ ގޭގައިތަ އެކަމެއް ކުރާން އެނގުނީ.... މިހާރު އެކުއްޖާ ކޮބާ؟ އެހެންވެގެން ދޯ ރުބީނާ އެވަރަކުން އެ އަންހެންކުއްޖާ ވީތަނެއް އެ ހޯދަނީ... ކީކޭ ބުނާނީ. ބަލިވެ އިންދާ އެފަދަ އިހާނެތިކޮށް ކަންތައްކުރާކަށް ހެޔޮވެސް ނުވާނެއެއްނު"\n"އެކަކަށް ވެސް ނޭނގޭ އެކުއްޖާ ވީތަނެއް. ސަލްގެ ފަރާތުން އެނގުނު ގޮތުގައި ރުބީނާއާއި އެ އަންހެންކުއްޖާގެ ދެމެދަށް ލޫކަން ވަންކަމަށްވަނީ. އަޅުގަނޑަށް ހީވަނީ ލޫކަންއަށް މިކަމުގެ ކޮންމެވެސް ވަރެއް އެނގޭހެން" ވަޖީހު ބުންޏެވެ. ޤައިސްއަށް ދެފަރާތަށް ބޯހޫރާލެވުނެވެ. ރުބީނާގެ ރީތި ސިފައިގެ ފުރަގަހުގައި އެފަދަ ރަޙުމުކުޑަ ކަމެއް ފޮރުވިފައިވެދާނޭ އޭނާ ކުޑަކޮށް ވެސް ހިޔެއްނުކުރެއެވެ. ބޯގޮވާފައި އިން މީހަކުހެން މޭޒުގައި ވިއްދާލައިގެން އިން ކަނާތުން ނިތްކުރީގައި އިނގިލި ހިންގިލާއެވެ.\n"ވަރަށް ވިސްނާފައި ނޫނީ ޤައިސް ފިޔަވަޅެއް ނުނަގާތި. އަޅުގަނޑުގެ ޚިޔާލަކީ ލޫކަންއަށް އެނގޭ މިންވަރެއް ވެސް ހޯދުން. އަދި ރުބީނާގެ ދުލުން ހުރިހާ ހަޤީޤަތެއް ފާޅުކުރުވުން"\n"އަޅުގަނޑު ބޭނުންވަނީ އޭނާ އެފަދަ ދަށުދަރަޖައަކަށް ޢަމަލުތައް ބަހައްޓާން ޖެހުނު ސަބަބު އެނގޭން. ހުވަފަތްވެފައި އިންއިރު އެ އަންހެންކުއްޖާ އިނީ އޭނާގެ މާމަދަރިއަކަށް ބަލިވެއެއް ނޫންތަ..."\n"ރުބީނާ ރާވާފައި އޮތީ އެ އަންހެންކުއްޖާ ވިހޭމާ ދަރިފުޅު އަތުލާފައި ފޮނުވާލަން. އެހެންވެ އެހާ ފޮރުވައިގެން ގެންގުޅުނީ" ވަޖީހު އިތުރުކަމެއް ހާމަކުރިއެވެ. އެއާއެކު ޤައިސް ބަސްހުއްޓި ދެ ލޯ ބޮޑުކޮށްލިއެވެ.\n"އަޅުގަނޑުގެ ގާތުގައި ދައްކާފައި ހުރި ވާހަކަ ވަޖީހަށް އެނގޭނެ. ފާޅުކޮށް އެވަރުގެ ބޮޑު ދޮގުތަކެއް ރުބީނާ ހެދިއިރު އޭނާ ކުޑަކޮށް ވެސް ޖެހިލުމެއްނުވިތާ... ހިތަށްނޭރި އެ ދޮގުތައް ފަޅާއަރާފާނެއޭ... އެހެންނޫނަސް ހެއްދި ފަރާތަށް ބިރުވެތިވިނަމަ... އަޅުގަނޑުގެ ސިކުނޑި ފަޅައިގެން ހިނގައިދާނެހެން ހީވަނީ. އަޅުގަނޑު ދުވަހަކު ވެސް ނޯންނާނެ މީހަކަށް ދެރައެއްދީފައި. އަމިއްލަ ގޭގައި އެފަދަ ރަޙުމުކުޑަ ޢަމަލެއް ހިނގަމުންދިޔައިރު އަޅުގަނޑު ހުރީ ނޭނގުމެއްގެ ތެރޭގައި... އެހެންވިޔަސް... އެ އަންހެންކުއްޖާ ހީކުރާނީ ކީކޭ... ރުބީނާއަށް އެހެން ކަންތައް އެ ކުރެވުނީ އެކަމުގައި އަޅުގަނޑު ވެސް ޝާމިލުވާތީއޭ ނޫންތަ؟ ރުބީނާ! ކީއްތިކުރީ؟ ކުރި އިތުބާރު ހިނދުކޮޅެއްގެ ތެރޭ ގެއްލިގެން ހިނގައްޖެ... ދެން ނޭނގެ ދުވަހަކު ވެސް އިތުބާރުކުރެވޭނެކަމެއް"\n"ޤައިސް! އަޅުގަނޑުގެ ސަބަބުން ގޯހެއް ހެދިފައި މިވަނީ. މިހާރު ތި އިނީ ވަރަށް ބޮޑަށް ހިތްހަމަނުޖެހިފައި... މިވަގުތު ގެއަށް ގޮސް ރުބީނާއާ ކުރިމަތި ލައިފިނަމަ ރަނގަޅު ނިންމުމެއް ނުނިންމޭނެ. ހަމަޖެހިގެން ލޫކްއާ ވެސް ވާހަކަދައްކާފައި ޤައިސްއަށް ފެންނަ ކޮންމެ ނިންމުމެއް ނިންމަންވީ"\n"ވަޖީހު ހާސްނުވޭ. އަޅުގަނޑަކީ ތިހާ ނުވިސްނޭ މީހެއްނޫން. އަޅުގަނޑު ގޮތެއް ނިންމާނީ ހަމަހޭގައި ހުރެ ވަރަށް ވިސްނާފައި"\nވަޖީހުއާއި ޤައިސް ރެސްޓޯރެންޓުން ނުކުތް އިރު ދިހަގަޑި ބައިވެއްޖެއެވެ. ޤައިސްގެ ކާރުގައި ވަޖީހު ގެންގޮސް ލާންޗު އޮތް ސަރަޙައްދަށް ބޭލިއެވެ. ޤައިސް ގެއަށް އައީ އޭގެ ފަހުގައެވެ. ގިނަ ވަގުތު ހިމޭންކަން ވެރިވެފައި އޮންނަ ގޭގެ ބޮޑުކޮޓަރީގައި ރުބީނާ ޓީވީ ބަލާން އިނެވެ. އޭނާ ފެނުމުން ހުއްޓެވުނެއްކަމަކު ޤައިސްގެ މޫނުމަތިން ނުރުހުމުގެ އަސަރު އިތުރުވެގެންދިޔައެވެ. އެހެންވެ ހަލުވިކޮށް ސިޑިން އަރައިގެން ދިޔައީއެވެ. ޤައިސްއާ ވާހަކަދައްކަން ހިނިތުންވެލާފައި ތެދުވި ރުބީނާ ގަބުވެފައި ހުރީ ޤައިސްއަށް ވީގޮތެއް ނޭނގޭތީއެވެ. އޭނާ ވެސް ހަލުވި ފިޔަވަޅުގައި ޤައިސްގެ ފަހަތުން އައެވެ.\n"މިރޭ ކަމެއް ދިމާވީތަ؟" ކޮޓަރިއަށް ވަން ގޮތަށް ރުބީނާ އަހާލީ ލޯތްބާއެކުއެވެ.\n"އަޅުގަނޑަށް ރަނގަޅީ މިރޭ އުނދަގޫނުކުރިއްޔާ. ވަރަށް ބޮލުގައި އެބަރިއްސާ... ވަރަށް ރަނގަޅު ދޮރުލައްޕާލާފައި އިހަށް މިތަނުން ރުބީނާ ދިޔައީވިއްޔާ" ޤައިސްގެ ރާގު ހުރި ގޮތުންނާއި ރުބީނާގެ ފުރިހަމަ ނަން ބޭނުންކުރުމުން ކޮންމެވެސް ކަމެއް ޤައިސްއަށް ވެއްޖެހެން ރުބީނާއަށް ޝައްކުކުރެވުނެވެ. ޤައިސް ދުވަހަކު ވެސް އަމުރުކުރާ ގޮތަށް ރުބީނާއާ ވާހަކައެއް ނުދައްކައެވެ. ސިކުނޑީގެ ހަމަޖެހުން ސުވާލުތަކުން ގެއްލެމުންދިޔަ ހާލު ރުބީނާ މަޑުމަޑުން ކޮޓަރީން ނުކުތެވެ. ޤައިސް ހެދުން ބަދަލުކޮށްނުލާ އެނދުގައި އޮށޯވެލާ ނިތުގައި އެއްއަތް ބާއްވާލައިގެން މީހާ ހަމަޖެހެން މަސައްކަތްކުރިއެވެ.\n"ހަމަޖެހިބަލަ! އައިރާ ހާސްނުވެބަލަ... ރުބީނާއަކަށް ނުކެރޭނެ އެއްވެސް ކަމެއް ކުރާކަށް" ފޯނުގައި ހުރެ ލޫކަން ބުންޏެވެ. ގެއަށް އައި ފަހުން އޭނާ އިރުއިރުކޮޅާ އައިރާއަށް ގުޅާލައެވެ. ދެމައިންގެ ހާލު އަހާލައެވެ.\nލޫކަން ގަސްދުކޮށްފައި އޮތީ ޖެހިގެން އަންނަ ދުވަހު އައިރާ ގެއަށް ގެނައުމަށެވެ. ޤައިސްއާ ބައްދަލުކުރުވުމަށެވެ. ޔަގީނުން ވެސް އައިރާ ފެނުމާއެކު ރުބީނާ ދުވަހު ވެސް ނުސިހޭވަރަށް ސިހޭނޭކަން ލޫކަންއަށް އެނގެއެވެ. އޭނާ ބޭނުންވަނީ ވެސް އެގޮތެވެ.\n"ބައްޕައަށް ހުރިހާކަމެއް އޭރުން އެނގޭނެ. ރުބީނާ ހީކުރަނީ ދުނިޔޭގައި މުޅި އުމުރަށް މަކަރާއި ހީލަތުގައި އުޅެވިދާނެއޭ. އޭނާގެ ނިމުން ގާތްވެއްޖެ... ހުރިހާ ހަޤީޤަތެއް ބައްޕައަށް އެނގުމުން އޭނާއަކީ ކިހާ ރަޙުމުކުޑަ އަންހެނެއްކަން އެނގޭނެ. މިފަހަރު ނޯންނާނެ ދެއްކޭނެ އެއްވެސް ބަހަނާއެއް. ބައްޕައަށް ޖެހޭނީ ކުރިމަތިން ފެންނަ ހަޤީޤަތް ޤަބޫލުކުރާން. އައިރާއަކީ ރުބީނާ އެބުނާ ކަހަލަ އަންހެންކުއްޖެއްނޫންކަން އަހަރެން ސާބިތުކުރާނަން. މި ތަނަވަސްކަމާއި ފަސޭހަ ދިރިއުޅުން ކުޑަކޮށް ވެސް ރުބީނާއަށް ހައްޤެއްނޫން... އޭނާ ބައްޕައަށް އޮޅުވާލީއިރު އޭނާއަށް ނޭނގޭ އެއީ ބައްޕަ އެންމެ ނަފުރަތުކުރރާ ސިފަކަމެއް. ދޮގު ހަދާ އޮޅުވާލާ މީހުންދެކެ ބައްޕަ އިންތިހާއަށް ނަފުރަތުކުރާނެ. މީހުންނަށް ގެއްލުންދޭން އުޅޭ މީހުންދެކެ ވެސް... ރުބީނާ! ތައްޔާރުވެގެން ހުރޭ..." ފޯނުކޯލު ނިންމާލާފައި ލޫކަން އަމިއްލައަށް އަޑުއިވޭ ވަރަށް ވާހަކަދެއްކިއެވެ. އަދި ޔަގީންކަމާއެކު ފޯނުން އަތުގައި ޖަހާލީ ރުބީނާއަށް ހުރި ހާލު އޭނާގެ ސިކުނޑީގައި ސިފަކުރަމުންނެވެ. (ނުނިމޭ)


Barulamaanee nizaamu gennagyaa dhaan jeheynee rayyithunge kairiah- raees - AO News\nބަރުލަމާނީ ނިޒާމު ގެންނަންޏާ ދާންޖެހޭނީ ރައްޔިތުންގެ ކައިރިއަށް: ރައީސް\nބަރުލަމާނީ ނިޒާމު ގެނައުމާ ގުޅޭ ވާހަކަ ދައްކަވަން ބޭނުންފުޅުނުވާ ކަމަށާއި އެ ނިޒާމް ގެންނަ ނަމަ، ދާންޖެހޭނީ ރައްޔިތުންގެ ކައިރިއަށް ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\n“ބަރުލަމާނީ/ ރިޔާސީ ނިޒާމެއްގެ ކަންކަން އޮތީ މީގެ ކުރިން ނިމިފައި. ކުރިން އޮތީ ރައްޔިތުން ގޮތަކަށް ނިމިފައި. އެއްވެސް ޒަމާނެއްގައި އެކަން ކުރަން ބޭނުން ނަމަ ދެން ވެސް ހަމަ ދާން ޖެހޭނީ ރައްޔިތުންްގެ”ގާތަށް” ކަމަށް ރައީސް ވިދާޅުވިއެވެ.\nމިއަދުގެ ޕްރެސްގައި ވާހަކަ ދައްކަވަމުން ރައީސް ވިދާޅުވީ ރައްޔިތުންގެ މަޖިލީހަށް ލިބިފައިވާ ގާނޫނީ ބާރުގެ ބޭރަށް ދާނެ ކަމަކަށް އެއްވެސް އިރެއްގައި ގަބޫލެއް ނުކުރައްވަވާ ކަމަށެވެ.\n“ސަރުކާރުން ކުރާ ކަންކަން މަޖިލީހުން ބަލަން ޖެހޭނެ . އަޅުގަނޑުމެން އެއަށް ޖަވާބުދާރީ ވެސް ވާން ޖެހޭނެ. އަޅުގަނޑަށް ފެންނަނީ މި އިމުގެ ތެރޭގައި ހުރިހާ ބާރުތަކެއް، އެއީ ޖުޑީޝަރީ ވެސް މަޖިލިސް ވެސް ސަރުކާރު ހިނގަމުންދާތަން.” ރައީސް ވިދާޅުވިއެވެ.\nމީގެ އިތުރުން ރައީސް ވިދާޅުވީ ރައީސް ކަމުގެ މަގާމުގައިހުންނެވީ ވަރަށް ގިނަ ވައުދުތަކެއް ވެގެންކަމަށާއި ހުރިހާ ވަގުތެއް ހުސްކުރަން ބޭނުން ވަނީ އެ ވައުދުތައް ފުއްދުމަށްކަމަށެވެ. އަދި މި ނޫން ކަމަކަށް ސިކުނޑިއާއި އެހެން ކަންކަން ހުސްކުރަން ބޭނުން ނޫން ކަމަށް ވެސް ރައީސް ވިދާޅުވިއެވެ.\nރައީސުލްޖުމްހުރިއްޔާ އިބްރާހިމް މުހައްމަދު ޞާލިޙްރައްޔިތުންގެ މަޖިލިސްބަރުލަމާނީ ނިޒާމް\nއިންތިހާބުގެ ނަތީޖާ އާއި އެކު މާލެ ރައްޔިތުންގެ އަޑު އިއްވައިފި – ރައީސް\nރައީސުލްޖުމްހޫރިއްޔާއާއި މަޖިލީހުގެ ރައީސް ވެކްސިންގެ2ޑޯޒް ޖައްސަވާއިފި\n11 އެޕްރިލް 2021 ވާ އާދިއްތަ ދުވަހަކީ ސަރުކާރު ބަންދު ދުަވަހެއް ގޮތުގައި ހަމަޖައްސައިފި!\nތާރީޚު އެންމެ ރަނގަޅަށް ދިރާސާ ކުރެވޭނީ އެކަމެއް ލޮލުންދެކެ އަތުން ހިފި ބަޔަކަށް-ރައީސް


ކީރިތި ރަސޫލާ صـلّى الله علـيـه وسـلّمގެ ޢީދު މީލާދުގެ މުނާސަބަތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފޮނުއްވި ޚިޠާބު - The President's Office\nކީރިތި ރަސޫލާ صـلّى الله علـيـه وسـلّمގެ ޢީދު މީލާދުގެ މުނާސަބަތުގައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ފޮނުއްވި ޚިޠާބު\n30 ނޮވެންބަރު 2017، ރިފަރެންސް: -\nމުޅި އިންސާނިއްޔަތަށް ރަޙުމަތެއް ކަމުގައި މާތްﷲ ފޮނުއްވި، މާތް ރަސޫލް مُحَمَّـد صلّى اللّــه عليه وسلّمގެ ޢީދު މީލާދުގެ މަތިވެރި ޛިކުރާ އާކުރާ މި އުފާވެރި މުނާސަބަތުގައި އިތުރު މާތް ސާހިބާއަށް ޞަލަވާތާއި ސަލާމް ލެއްވުން އެދި ދުޢާކުރަމެވެ. އަދި މިޞަލަވާތާއި ސަލާމުގައި އިތުރު އެކަލޭގެފާނުގެ އިތުރު އާލުންނާއި މިތުރު ޞަޙާބީން ޝާމިލުކުރަމެވެ. އެއަށްފަހު، ދިވެހި ލޮބުވެތި އެންމެހައި ރައްޔިތުންނަށް މި މުނާސަބަތުގެ ތަހުނިޔާއާއި ހެޔޮއެދުންތައް ލޯތްބާއެކު އަރިސްކުރަމެވެ. ހަމައެއާއެކު، ދުނިޔޭގެ ކަންކޮޅުތަކުގައި ދިރިއުޅޭ މުސްލިމުންވެސް އަޅުގަނޑުގެ މި ތަހުނިޔާގައި ޝާމިލުކުރަމެވެ.\nމާތްﷲގެ ރިސާލަތު މީސްތަކުންގެ ތެރޭގައި ފެތުރުއްވުމުގައި ކީރިތި ރަސޫލުﷲ صلّى اللّــه عليه وسلّم އަށް ކިތަންމެ ދަތިތަކަކާއި އުނދަގޫތަކެއް ތަޙަންމުލު ކުރައްވަން ޖެހިވަޑައިގެންނެވިނަމަވެސް، އެކަލޭގެފާނު އެ ދެއްކެވި ހިތްވަރުފުޅުގަދަކަމާއި ކެތްތެރިކަމުގެ ނަމޫނާއިން އަޅުގަނޑުމެންނަށް ދަސްކޮށްދެއްވީ ޢިބްރަތްތެރި ފިލާވަޅުތަކެކެވެ. އޭގެ ނަތީޖާއަކަށްވީ، އިސްލާމީ އުންމަތަކީ މުޅިދުނިޔޭގެ އެންމެން ޤަދަރުކުރާ، އިޙުތިރާމުކުރާ، ޢިލްމީގޮތުންނާއި، ހުރިހާގޮތަކުންވެސް ދުނިޔޭގެ އެންމެ ޝަރަފުވެރި، އެންމެމާތް އުންމަތް ކަމުގައިވުމެވެ.\nކީރިތި ރަސޫލާ مُحَمَّـد صلّى اللّــه عليه وسلّمގެ ޢީދުމީލާދުގެ ޛިކުރާ އާކޮށް، އާލާކުރުމުގެ އެންމެބޮޑު ބޭނުމަކަށް ވާންޖެހެނީވެސް، އެކަލޭގެފާނުގެ ޙަޔާތްޕުޅުން ޢިބުރަތް ލިބިގަތުމެވެ. އެ މަތިވެރި ގޮތްތަކާއި އުޞޫލުތައް ދަސްކޮށް، އެކަލޭގެފާނު ދެއްކެވި މާތް ހިދާޔަތުގައި ދެމިތިބުމެވެ. އަޅުގަނޑުމެން ކުރިއަރައިދާނީ، އިސްލާމީ ރިވެތި އުޞޫލުތަކުގައި ހިފަހައްޓައިގެން، އެ މާތް ނަބިއްޔާ ދެއްކެވި މާތް ހިދާޔަތުގައި ދެމިތިބެގެން ކަމާމެދަކު ޝައްކެއްނެތެވެ.\nމާތްވެގެންވާ އިސްލާމްދީނަކީ، އެންމެފުރިހަމަ ދީނެވެ. ހުރިހާ ޒަމާންތަކަށާއި ހުރިހާ ތަނަކަށް އެކަށީގެންވާ ގޮތުގައި اللّــه سبحانه وتعالى ފޮނުއްވި މާތް ހިދާޔަތެވެ. އެހެންކަމުން، އަޅުގަނޑުމެންނަކީ މި މަތިވެރި ހިދާޔަތުގައި ދެމިތިބެ، އިސްލާމީ ރިސާލަތު ފަތުރާ، އިސްލާމްދީނަށް ލޯބިކުރާ ބަޔަކުކަމުގައިވުމަށް މި މުނާސަބަތުގައި އަޅުގަނޑު އިލްތިމާސް ކުރަމެވެ.\nމާތްﷲ ދިވެހި އުންމަތް ދެމިއޮތްހާ ހިނދަކު، އިސްލާމީ ނޫރުގެ އަލިގަދަ ދަންމަރުގެ އަލީގައި ދަމަހައްޓަވާށިއެވެ! ކީރިތިރަސޫލާ مُحَمَّـد صلّى اللّــه عليه وسلّم މި އުންމަތަށް ދެއްކެވި މަތިވެރި ނަމޫނާގައި ހިފަހައްޓައިގެން ތިބުމުގެ ހެޔޮ ތައުފީޤު އަޅުގަނޑުމެންނަށް އަބަދުމެ މިންވަރު ކުރައްވާށިއެވެ! އަޅުގަނޑުމެންގެ މެދުގައި އެއްބައިވަންތަކަމާއި ޞުލްޙަމަސަލަސްކަން ޤާއިމުކުރައްވައި ދަމަހައްޓަވާށިއެވެ! އާމީން.


vnews - Islanders futsal challenge ge furathama match Da gange aa dee cee jay kaamiyabukohfi\nއައިލެންޑާސް ފުޓްސަލް ޗެލެންޖްގެ ފުރަތަމަ މެޗު ޑީސީޖޭ އާއި ދަ ގޭންގް ކާމިޔާބުކޮށްފި\nމެދު ރާއްޖެތެރޭގައި ބާއްވާ އެންމެ ބޮޑު ފުޓްސަލް މުބާރާތް ކަމަށްވާ އައިލެންޑާސް ފުޓްސަލް ޗެލެންޖްގެ ފުރަތަމަ މެޗުތައް ޑީސީޖޭ އާއި ދަ ގޭންގް ކާމިޔާބުކޮށްފިއެވެ.\nރާއްޖޭގައި ހަލުވިކަމާއެކު ފެތުރެމުންދާ އިންފުލުއެންޒާ ވައިރަސްއާ ގުޅިގެން ފަސްކުރުމަށް ފަހު ހުކުރު ދުވަހު ހަވީރު މ. އަތޮޅު ދިއްގަރުގައި ފެށި މުބާރާތުގައި ހުކުރު ދުވަހު ވަނީ ދެ މެޗު ކުޅެފައެވެ.\nފުރަތަމަ މެޗުގައި ޑީސީޖޭ އާއި މަޑުއްވަރީ މުސްކުޅި ބޯއީސްގެ ޓީމު ބައްދަލު ކުރި މެޗު ފަސޭހަ ކަމާއެކު 7-3 ން ކާމިޔާބު ކުރީ ޑީސީޖޭގެ ޓީމެވެ.\nމި މެޗުގެ ފުރަތަމަ ހާފްގައި ޑީސީޖޭ އިން ތިން ލަނޑު ޖެހިއިރު މުސްކުޅި ބޯއީސްއަށް ޖެހުނީ ދެ ލަނޑެވެ. މި މެޗުގެ ލަނޑުތައް ޑީސީޖޭއަށް ޖަހައިދިނީ މުޙައްމަދު ހިޝާމް އަބްދުﷲ އާއި ހުޒައިފަތު ރަޝީދު އާއި އަލީ ހާފިޒް އެވެ. މިއިން ކޮންމެ ކުޅުންތެރިއަކު ދެ ލަނޑު ޖެހިއިރު އެޓީމުގެ އަނެއް ލަނޑު ޖަހައިދިނީ އާދަމް ހާފިޒް އެވެ. މުސްކުޅި ބޯއީސްގެ ލަނޑުތައް ޖަހައިދިނީ ޒާހިދު އިބްރާހީމް އާއި އަލީ ޝިޔާމް އެވެ.\nމި މެޗުގެ މޮޅު ކުޅުންތެރިއަކަށް ހޮވުނީ ޑީސީޖޭގެ އަލީ ހާފިޒް އެވެ.\nހުކުރު ދުވަހު ކުޅުނު ދެވަނަ މެޗުގައި ބައްދަލު ކުރީ ދަ ގްރާންޑޭ އަމިގޯސް ނިއު ޖަނަރޭޝަން ސްޕޯޓްސް ކުލަބު (ދަ ގޭންގް) އާއި ސްޕްރިޓް އޮފް ނާނީ އެވެ.\nވާދަވެރި ކުޅުމެއް ފެނިގެންދިޔަ މި މެޗު 3-1 ގެ ނަތީޖާއަކުން ކާމިޔާބު ކުރީ ދަ ގޭންގް އެވެ. މި މެޗުގައި ދަ ގޭންގްގެ ލަނޑުތައް ޖަހައިދިނީ ޒައިދާން އާދަމް އާއި ދެ ލަނޑު ޖަހައިދިން އަޔާޒް އަހްމަދު އެވެ. ނާނި ޓީމުގެ ހަމަ އެކަނި ލަނޑު އެޓީމަށް ޖަހައިދިނީ އަޙްމަދު ޝިފާޒް އެވެ.\nޓީމް ފްރޮމް މާސް ފުޓްބޯލް ކުލަބުން އިންތިޒާމްކޮށްގެން ބާއްވާ މިމުބާރާތް ކުރިން ބޭއްވުމަށް ފެށުމަށް ހަމަޖެހިފައި އޮތީ ބުރާސްފަތި ދުވަހު އެވެ.\nމ. އަތޮޅު ކައުންސިލާއި މ. އަތޮޅުގެ ފުލުހުންގެ އެހީތެރިކަމާއެކު ބާއްވާ މި މުބާރާތުގައި މިފަހަރު މ. އަތޮޅުގެ ހުރިހާ ރަށަކަށް ބައިވެރިވުމުގެ ފުރުސަތު ހުޅުވާލިއިރު، މުބާރާތް ބާއްވާ ދިއްގަރަށް ނިސްބަތްވާ7ޓީމެއް ވަނީ ބައިވެރިވެފައެވެ. އެއީ ޑީސީޖޭއާއި، އަސަރުބީއާއި، ބިޒީ ބޯއިސްއާއި، މިދިޔަ އަހަރުގެ ރަނަރަޕް ޓީމު އިފްހާމްސްއާއި، އެފްސީއެންއާއި، ޖަމިއްޔަތުލް ކޮވިގޯނީގެ އިތުރުން އެފްއޯޑީ އެވެ.\nއެ އަތޮޅު މަޑުއްވަރިއަށް ނިސްބަތްވާ5ޓީމަކުން މިއަހަރުގެ މުބާރާތުގައި ވަނީ ބައިވެރިވެފައެވެ. އެއީ މަޑުއްވަރީ މުސްކުޅި ބޯއިސްއާއި، ނާނީއާއި، މިދިޔަ އަހަރުގެ ޗެމްޕިއަން ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް ކްލަބާއި، އެސްޕެރެންޒާގެ އިތުރުން އެފްސީ ބާޒު އެވެ.\nމ. މުލަކުން މުލަކު އެފްސީ މިމުބާރާތުގައި ބައިވެރިވެފައިވާއިރު، މ. މުލިން ބައިވެރިވެފައިވާ ހަމައެކަނި ޓީމަކީ އެފްސީ ރިއޯ އެވެ.\nމިއަހަރުގެ މިމުބާރާތް ކުރިއަށް ގެންދިޔުމަށް ހަމަޖެހިފައިވަނީ4ގްރޫޕަކަށް ބަހާލައިގެން ކޮނެމް ގްރޫޕަކުންވެސް އެންމެ މޮޅު ދެ ޓީމު ކުއާޓާ ފައިނަލަށް ދަތުރުކުރާ ގޮތަށެވެ.\nޗެމްޕިއަން ޓީމަށް 35،000 ރުފިޔާ އަދި ރަނަރަޕް ޓީމަށް 10،000 ރުފިޔާގެ ފައިސާގެ އިނާމެއް ދިނުމަށް ހަމަޖެހިފައިވާ މި މުބާރާތް މިދިޔަ އަހަރުވެސް ވަނީ ކާމިޔާބުކަމާއެކު ކުރިއަށް ގެންގޮސްފައެވެ.\nމިއަހަރުވެސް މިމުބާރާތުގެ ބްރޯޑްކާސްޓިން ޕާޓްނަރަކީ ވީޓީވީ އެވެ.


ބަންހްލަދޭޝް ރައްޔިތުން ފުރާނައިން ޤުރްބާންވެ ބޮޑުވަޒީރު މޯދީ އާ ދެކޮޅުކަން ހާމަކުރުން- ސަރަހައްދަށް އޮތް ކަންބޮޑުވުމެއް!\nބަންގްލަދޭޝްގެ 50 ވަނަ މިނިވަންދުވަސް ދުވަސް ފާހަަގކުރުމުގެ އިޙްތިފާލްތައް ޝަރަފުވެރިކޮށްދެއްވަން އިންޑިޢާގެ ބޮޑުވަޒީރު ނަރެންދުރަ މޯދީ ބަންގްލަދޭޝްއަށް ވަޑައިގަތުމުން އެކަމާއި ދެކޮޅަށް ބަންގްލަދޭޝް ރައްޔިތުން ކުރި މުޒާހަރާތަކުގައި 10 މީހުންނަށްވުރެ ގިނަ މީހުން މަރުވެ އެތައް ބައަކު ޒަޚަމްވުމުން ސިޔާސީ ގިނަ ބައަކު ގެންދަނީ ކަންބޮޑުވުން ފައުޅުކުރަމުންނެވެ.\nއެއީ އިންޑިއާ އަކީ ސާކް ސަރަހައްދުގެ "ހެޑް" ކަމުގައިވާއިރު އިންޑިއާގެ ވެރިއަކާއިމެދު ޤަމުތަކުގެ ރައްޔިތުންގެ މެދުގައި މިހައި ބޮޑު ކަންބޮޑުވުމެއް އޮތުމުންނެވެ.\nމޯދީ ވަޑައިގަތުމުގެ ކުރިން ފެށިގެން ކުރަން ފެށި މުޒާހަރާތަކުގައި މީހުން މަރުވެ ގިނަބައަކަށް އައީ އަނިޔާ ލިބެމުންނެވެ. މުޒާހަރާކުރި މީހުން ބުނަމުން ގެންދިއައީ ބޮޑުވަޒީރު މޯދީ އިސްވެ ހުންނަވައި މުސްލިމުންނަށް ވަރަށް ބޮޑެތި އަނިޔާތައް ކުރައްވާފައިވާ ކަމަށެވެ.\nބަންގްލަދޭޝްގެ ބައެއް ނޫސްތަކުން ބުނެފައިވަނީ ބަންގްލަދޭޝްގައި ވެރިކަންކުރާ ސަރުކާރަކީ ރައްޔިތުންގެ އިޙްޞާޞްތަކަށް އެއްވެސް ވަރަކަށް ސަމާލުކަންދޭ އަދި މުސްލިމުންގެ ޙައްޤުތަކަށް އިޙްތިރާމްކުރާ ސަރުކާރެއްނަމަ ބޮޑުވަޒީރު މޯދީއަށް އެ ޝަރަފް ނުދޭނެކަމަށެވެ.